Martxoan sartuko dituzte musika instrumentuak Eltzian

Tamaina ezberdinetako hamaika gela egokitu dituzte taldeek entseatzeko. Beste espazioak berrantolatzeko lanak aurten hasi eta bukatu gura dituzte.

Musika Eltzia estreinatzear dago. Herriko musika taldeek entseatzeko erabiliko dituzten hamaika gela egokitu dituzte dagoeneko Eltzian; gela horietako ateak, espazioak intsonorizatzeko ate bereziak, jartzen ari ziren eguazten goizean. Sabaiak ere egokituta daude funtzio hori betetzeko, paretak margotuta, lurra jarrita eta instalazio elektrikoa eginda. Martxoan hasiko dira taldeak euren musika instrumentuak Eltziara ekartzen eta Aste Santutik aurrera hantxe entseatuko dute.

50etik gora talde

Gela denak ez dira berdinak. Batzuk txikiagoak dira beste batzuk baino, baina bakoitza prestatu dute hiru talde sartzeko moduan. "Oraingoz herriko 33 musika taldek erabiliko dituzte gela hauek. Euren artean adostu dituzte partekatzeak eta guztiek bete beharreko araudia. Araudi zorrotza da, gainera, zigorrak ere jasotzen dituena", dio Onintza Andresek, udaleko parte-hartze teknikariak. "Horiez gain badaude beste bi talde, Trikitxaranga eta Batukada Feminista. Horietan kideak gehiago dira eta espazio handiagoa behar dute, borobilean ere entseatzen dute-eta. Bi talde horiek hamaikagarren gela erabiliko dute, guztietan handiena", gehitu du Andresek.

Eltziak Ugarkalde aldera duen sarrera erabiliko dute musika taldeek, instrumentuak sartu eta atera ahal izateko bertaraino eraman baitaiteke ibilgailua.

Eta musikariek espazio berria erabiltzen hasten direnean hasiko dira herriko beste hemeretzi eragilek, behintzat, erabiliko dituzten espazioak berrantolatzen. "Proiektua eginda dago eta orain plegua idatzi eta lehiaketara aterako dira lanak. Dagoen espazioa beharretara egokituko da eta lanak aurten hasi eta bukatzea da asmoa", adierazi du kultura zinegotziak, Nerea Zubiak.

Aurten egingo dituzten lan horietan Eltziako sotoa, klaustroa dagoen solairua eta lehen solairua egokituko dituzte. "Egungo erabiltzaileak hortxe egonda egingo dira lanak; goiko solairura pasa beharko dira bitartean", gehitu du Zubiak.

Egun Lagun Leku dagoen tokia eta taberna ere tokiz aldatuko da. Taberna klaustroa dagoen solairuan egongo da gero eta deialdi publiko bidez esleituko da zerbitzua, kiroldegikoarekin egiten den bezala. Herritar guztiendako egongo da zabalik eta sarrera propioa izango du. Erretiratuek izango dute tokia batzeko eta orain arteko jardunekin jarraitzeko. Espazioak jardunaren arabera antolatuko dira solairu horretan eta lehenengoan, eta sotoa biltegi moduan erabiliko dute. Musika Eltzia handitu beharra egonez gero, sotoan egingo dute tokia.

Bagarak egindako lana ere amaitutzat ematen da fase berri honekin. "Orain erabiltzaileek kudeatuko dute. Lau talde sortu dituzte ardurak banatzeko eta erabiltzaileen ordezkariak dira taldeetako kideak" dio Bagarako Onintze Guridik.

Eltziako erabiltzaileek txartel bidez zabalduko dituzte gune irekiak eta bakoitzak bere espazioa. Eltzia Eguna egiteko asmoa ere badute ekainean, dena erakusteko.


Mirandaolako burdinola ezagutzeko aukera

Mirandaolako burdinola berriz ere martxan ikusteko aukera egongo da igande honetan 11:30etan. Bertaratutakoek, museoa eta olagizonek makineria martxan nola jartzen duten ikusteko aukera izango dute. Ondoren Mirandaolako Kaperan bertan gertutako Gurutze Santuaren miraria kontatuko dute eta bukatzeko burdinolako gizonek txingarretan prestatutako ola-pintxoa dastatzeko aukera izango da.

Sarrera dohainik izango da, baina aurrez eskuratu beharko da. Informazio gehiago: 943 72 20 42.


Bihar elkarrizketa digitala Paul Bilbao Kontseiluko idazkari nagusiarekin

Larunbatean izango da 'Euskaraz bizi nahi dut' manifestazioa, Donostian, 17:00etan hasita. Bidali galderak Paul Bilbaori.


«Pertsona ziklo batean sentitzen da: atera ezinik»

Agifes Gipuzkoako buruko gaixoen elkartean dihardu. Depresioari buruz solasean hasita, aurki ebaki du hitza: 'estigma'. Eritasuna onartzeak lotsa eta mina eragiten ditu usuegi.

Tristura puntu bat aski izaten da usu depresioa hizpide hartzeko: «Erraz erabiltzen den hitza da». Maider Gorostidi psikologoak argi utzi nahi du, ordea, serio hartu beharreko eritasun bat dela, eta garaiz diagnostikatzen eta tratatzen ez bada aski ondorio larriak eragin ditzakeela. Gipuzkoan buruko gaixoak eta haien senitartekoak elkartzen dituen Agifes elkartean dihardu lanean.

Hitzaren erabilera errazak hutsaldu egin du denborarekin depresio hitzaren esanahia bera?

Depresioa eta tristura askotan ia sinonimo moduan erabiltzen ditugu, eta, bueno, depresioa hitz potoloagoa da: depresioa osasun arazo bihurtu daiteke, denboran eta intentsitatean areagotuz doan heinean. Sintomak asko izan daitezke, baina, sintoma horiek gure lan aktibitatea baldintzatzen badute, edo familiarteko bizitza baldintzatzen badute, ondorio larriak ekar ditzake.

Egun batean edo bitan triste antzean ibiltzea ez da, beraz, depresioa. Noiz hasi behar da hor atzean gaixotasun bat egon daitekeen susmoa hartzen?

Tristura maila luzatzen denean: egunetan, asteetan... Pentsamendu negatiboak nagusitzen direnean, bai norberak bere buruarekiko dituen pentsamenduetan, baita etorkizunari begirakoetan ere: dena ezkor ikusten da, etorkizunik ez da ikusten. Gero, arazo fisikoak ere ager daitezke: buruko minak, lotarako arazoak, kontzentrazioari eustekoak... Pertsona bat lanean badago, edo familia giroan umeen ardura-eta hartu behar badu, horiek guztiek baldintzatu egiten dute. Ondorioz, tristura eta antsietatea handitu egiten dira, eta pertsona ziklo batean sartuta bezala sentitzen da; hortik atera ezinik.

Beraz, sintomen intentsitatea eta kronikotasuna dira bereizgarri?

Hori da. Eta artatzea, tratamendua edo laguntza zenbat eta lehenago jaso, errazagoa da depresiotik ateratzea. Nolanahi ere, gizarte honetan askotan kosta egiten da laguntza eskatzea: «Nola joango naiz, ba, medikuarengana esatera triste nagoela?». Azaltzeko ere zailtasunak dituzte pertsona batzuek: «Zer pasatzen zaidan? Dena eta ezer ez. Ez dakit zer gertatzen zaidan». Estigmatizatze bat ere badago hor, eta kalte egiten du.

Zerorrek aipatu duzu hitza: estigma. Oztopo handia al da?

Oraindik bai, oraindik bai. Aurrerapen handiak izan dira, eta gero naturaltasun handiagoz hitz egiten da buruko eritasunen inguruan, baina oraindik beste pauso batzuk egin behar dira...

Ondoeza, barruko pena ezkutatzera sarri egiten da, ezta?

Noski. Askotan esaten da: «Triste nago, ez nago ondo, baina aterako naiz». Aterako naiz? Ez baditut erreminta batzuk martxan jartzen, orduan zuloan gehiago eta beherago sartuko naiz. Oraindik ere estigmaren kontua hor dago.

Erraz erabiltzen da hitza, baina, hala ere, beldur handia zaio. Garrantzitsua da esatea lortzen dela zulotik irtetea, ezta?

Bai, atera daiteke, baina laguntza oso berandu iristen ez denean. Azken batean, depresioan ikusten den beldurra da gero etortzen den suizidio posiblea: suizidio hitza ere hor agertzen zaigu.

Depresioak ekar dezakeen ondorio larriena horixe da...

Bai, gure eguneroko bizitza baldintzatzea gaixotasunaren maila bat da, baina gero pertsona bat inongo motibaziorik gabe geratzen bada bizitzeko, suizidioa agertzen da hor. Esaten da urtean munduan 800.000 pertsonak hiltzen dutela beren burua, eta horien atzean, askotan, depresio sakon bat dago.

Erien elkarte batean ari zara. Zein ikuspegi duzue? Ongi tratatzen dira depresioak? Hainbat aditu ari dira esaten usuegitan jotzen dela botikak ematera...

Tratamendua izan daiteke mediku edo psikiatra batek jartzen duen tratamendu farmakologikoa, baina beste tratamendu batzuk ere badaude. Tratamendu psikologikoak, esate baterako; gure lana ere hor dago. Beharren arabera erabaki behar da.Tratamendu farmakologikoak, esaterako, bere ondorioak izaten ditu, eta akaso sortzen dituen ondorio horiek pertsonak ezin ditu ongi eraman... Tratamendu psikologiko batekin ere laguntza ematen da, edo tratamendu psikosozialekin. Horiekin guztiekin, pertsonak, azkenean, atera egiten dira. Betiere, ikusi behar da zein den pertsona bakoitzarentzako tratamendu motarik egokiena.

Botikak beti behar dira?

Beti ez.

Eta bada joera beti erabiltzeko?

Psikiatrengana joanda, badute joera depresioaren kontrako botikak emateko. Baina kontuan hartu behar da adina ?ume edo gaztetxoak diren, adibidez? eta depresio maila... Oso sakona ez bada, tratamendu psikologikoak-eta oso eraginkorrak izaten dira. Beti ez dira botikak behar depresio batetik ateratzeko.

Osasun sistemak, oro har, ongi erantzuten die premiei?

Oso profesional onak ditugu gure osasun sisteman. Askotan, ordea, gutxitxo izaten da; osasun arazoak dituzten pertsonak, zifretan, asko dira, eta idealena baliabide gehiago izatea litzateke; badakit beste zenbait tokitan baino aurreratuagoak gaudela, baina idealena profesional eta baliabide gehiago izatea litzateke.

Prebentzioa nola sustatu?

Azken batean, guztiok dakizkigun kontuak dira, baina horiek praktikan jartzea da kontua: estres egoerak saihestea, ordutegi finko batzuei eustea, elikadura ohitura batzuk izatea, norberaren zaintza sustatzea, denbora librea edukitzea, harreman familiar eta sozialak lantzea, ariketa fisikoa egitea... Eta laguntza profesionala eskatzea, behar denean.


Hitzaldia Gay-Murren

Urumea ikastolako guraso elkarteak hitzaldia antolatu du gaurko, Disziplinaren erabilera okerrak eta erabilera egokiak izenburuarekin. 14:30etatik 16.30etara izango da Gay Murreko liburutegian eta hizlaria Garbiñe Arrizabalaga izango da.


Luis Iriondo (1998): «Bizixe luzie da ta gauza asko eitteko posibilidadie daukeu»

Azkoitiak izan duen kultur sortzaile handienetako eta ezagunenetakoa izan zen Luis Iriondo. Musikagintzan, zinemagintzan eta antzerkian ondare zabala utzita joan da. Irene Elorza kazetariak Maxixatzenerako egin zion elkarrizketa ekarri nahi dugu gogora, omenaldi gisa (1998ko uztailean argitaratutakoa). Kultura zuen pasio eta bokazio Iriondok, eta bere hitzetan hori ageri da.

LUIS IRIONDO: «Bizixe luzie da ta gauza asko eitteko posibilidadie daukeu»

Ez dakit ze edade dauken, ta egixe esateko, etzat inporta. Elkarrizketie aurrea jun dan neurrixen konturau naiz bizixe ondo aprobetxau dula, anekdota pile bat dauzkela kontatzeko. Asko bizi izen dala, azken finin. Baino era berin, ez da zaile antzematie gazte izeten segitzen dula. Irikixe da, espresibue ta apala, ta kuriosidadez betie dao. Pasixo asko dauzke, hoixen artin antzerkixe, zinie, literaturie …, baino danan gainetik bere jendie, lagunek … Ni neuk musikatuik duen pasixun berri nauken, ta hortiken hasi nintzen bere memorixe airatzen.

Zer zan Contrapunto?

Bost azkoittiar giñen (lau mutil eta neska bat) ta hori ein zan 1961ien, eta izen zan benetan gauze oso espeziala. Gu hasi ta urtebete baño lenuo disko bat grabau genun. Guk ez genduken profesional izeteko gogoik, ez gendun sekule pentsau izen profesional bezela ibiliko ginela. Hogeitamar disko (LP, EP, Single …), genittun . Jenero danak zin: klasikuk, XV. mendeko madrigalak, hemengo polifoni zarrak, kantu popularrak, Usandizaga … hizkuntze danetan: erederaz, kanto amerikanuk (Gershwyn, Porter …), italianuk, frantsesak, ingleses ere bai, musikaletatuk (‘My Fair Lady’).

Beno, ta holaxe ibili ginen 69-70 inguru arte, ta ordureko gu pixket nekau ein giñen, gaiñea bakoitze bere zeaten hasi zan, ezkonduke bazeuden ta historixetan hasi giñen ta dezidiu genun bertan bera uztie. Ordun geo Miguel Mari Azpiazu eta bixok hasi giñen bestintzat kantuk eitten.

Geo baitte diskuk produzitzen ibili nintzen ni, harreman onak neuzken diskoetxikin. Patxi Andionen ‘Iparraguirre’-n bertsixo modernue produziu nun, artin etzan ein. Mocedadesen disko bat badao dana euskeraz, haurere neuk ein nun. Produkzixun asko ibili nintzen ni.

Azkenin, etapa bat osau nunin, zinien ein nun musikie, zazpi luzemetraien musikie ein nittun (lelengo aukerie Eloy de la Iglesian ‘El Pico’-n). Neretzat pelikule bateako musikie eittie kanto on bat eittie baño errezo da. Ez da guaze zaile, gañea ziniek beak laguntzeu.

Musikaz aparte zinikin relazixo gehixore euki dezu. Nola hasi ziñen?

Sekule ez nun pentsau izen ezerre ein ber nuniken. Beti eon izen naiz zinegilin atzin, produktore bezela … Ni Forjasen lana eitte nun, ta ordun etorri zin zine industriala eitte zeben batzuk ta ordun Azkoittixei buruz pelikula bat ein genun 16 milimetrotan, oin dala hogetamar urte . Oin dala hogei urte neuen Caja Laboralen ‘Director de Marketing’ ta nere maire etortze zan jendie laguntasune eskatzeko, pinttoriek, idazliek eta zinegilieke bai. Zinegile danak nai zeben ein ‘Lo que el viento se llevo’ ta hori etzan posible. Ordun, organizau nun produkzixo bat hogei pelikule labur eitteko. Ikuska seriea zan Bertan Filmeak produktoran, jende ezaune ta ezezaune hartute: Pedro Olea, Montxo Armendariz, Imanol Uribe … Hauek danak pixket ezaunek zien, ta beste batzuk ezautze etzienak (Larraña apaiz azkoittiarrare bai). Bakoitzei aukerie eman nixon pelikulie eitteko, atzin oso talde indertsue ipini nun akatsik ez eoteko, produktue oso ondo erten ber zun da. Hogei ataleko serie bat izen zan. Bertan parte hartu zeben Jabier Agirresarobe kamera bezela, Juanma Berasategi, Antton Ezeiza … Hogei gai zien, formatue zan bakarrik berdiñe ta talde tekniko bat atzien zaion, ta ni nintzela produktorie.

Ein dittozun pelikulatatik zein gustatze zatzu gehixen?

Hamabi edo hamahiru pelikula ein dittut, baño gehixena matte dittuenak hiru dauzket: ‘Companys’ (lelena ein nuna), bestie ‘Gran Sol’ (Aldecoan nobelatik eindekue), ta beste bat oso gutxi ezautzen dana ‘Oraingoz izen gabe’ Jose Julian Bakedanok eindekue Atxagan gidoiekin. Asko matte det nik pelikule hori.

Zein izan da parte hartu dezun azkeneko pelikulie?

Azkena ein detena ointxe dala bi hilabete, Bartzelonan izen naiz, juez baten papela eittet ‘Said’ pelikulan. Nahiko politte emateu, baño eztakitt nola akabau dun … Urtin behiñ eo ibiltzen naiz ni hor, eztet nahi gehixegi liatzeik zinikin. Kanpotik askoz egokixo ikustet, gustoao eitteittu musika lanak akotore lanak baño.

Zein zuzendaikin ibili zea gustoao lanin? Eta disgustoao?

Gustoana Ferran Llagostrera direktorikin ibili naiz (‘Gran Sol’-eko direktorie), lagune dauket eta. Horrek ezautze nau, badaki noaño eman leiketan eta noaño ezin leiketan eman. Geizkiñe, berriz, Jaime Caminokin, oso zuzendai ona, baño harekin ez nintzen konpontzen, lagune det baño ez nintzen konpontzen.

Irrati saxuk ere ein dittozu, ezta?

Radio Loiola hasi zanien lelengo egunien hasi nintzen, 1961eko febrerun, finantzai buruzko saixo batekion. Batea eitte nittun musikan programa bat ta beste hori. Loiolan hamahiru urtin ibili nintzen egunero programa bat eitten, azkoittiarrai lata ederra emate nixoben musikalakin! Gershwynekin, J. Brelekin, G. Brassensekin eta hoxekin …

Prentsa idatzixen ibilittekue altzea?

Bai, hamazazpi urtetik eskribitze nun ‘La Voz de España’-n, egunero artikulu bat atzeko orrixen, mutilkoxkor bat nintzenetik. Orri musikalare eskribitze nun. Hori 1970 urte arte.

Ze moduzko esperientzixe euki dezu telebizixukin?

1982xen ETBa jun nintzen ta telebisixun sartute ikusi nun neure burue. Falta ziten bakarra! Larri zebiltzen ta iñorre etzaon lan hori eitteko, ta ni bialdu nittuben. Nik ez nun nahi, oso gustoa nauen ta Caja Laboralen lanin, ta Garaikoetxean asesore bezela lanin. Sei hilabeteako bialdu nittuben, ta hogeitabi ein nittun. Oso epoka txarra zan, gogorra. Estomagoko ultzerikin erten nun handiken, argaldute … Baño hor gerau da hori.

Biaje asko ein al dittezu bizixen ziher?

Profesionalki ein dittut biaje asko. Caja Laboralin departamento bat iriki nun klientintzat biajatzeko ta. Oin dala hamabost bat urte jendik etzun biajatzen, baño posibilidadik bazauzken ta goguere bai, ta nik ikusi nun jendie zaola zoratzen … Biaje ikaragarrixek zien: India, Japon, Argentina ta Municheko Mundialeta, Moskuk Olinpiadata, Kenia … Behiñ, jun nintzen 350 lagunekin Grezia, Egipto ta Israelea, ta etzakixeben inglesez hitzeitten, ibiltzeko ohittureik ere ez … Nik ez dakit nola ez nun bat eo beste galdu!

Gero, neire gustau ein izen zat biajatzie, neure konturere ibili naiz: Txina, Transiberiano, Londres, Paris (sasoi hartan asko zan, oin modatik pasau da). Ointxe New Yorken eon naiz bi hilebete, gogue neuken negun eoteko ta.

Nunbaitten bizitzen eon altzea atzerritxen?

Ez,ni beti Azkoittixen bizi izen naiz. Ezin det soltau herri hau, Azkoittixe da ‘izen ala ez izen’. Gehixena rekomendauko nuna, eitteko modue izenezkeo, hartu ta kanpun denbora pixket pasau. Nik ustet gauze danak hobeako izengo litzezkela. Iriki berra derriorra da, merezi du gañea. Pixket gaude geure txilborrai beire, geixegi. Oneako ta txarreako.

Zein lekuk harrittu zaittu gehixen?

Markau nauena Egipto da. Kuriosue da, nik eztakit zeatik … Egiptoa jun eztanak ez du turismoik ein. Herrialde berezixe da. Hiru kulture daude danak batea. Jendie fenomenue da, lagun haundixek dauzket han. Biajero bezela gehixena inpresionau nauen herrixe Egipto da. Bestela, ni asko eoten naiz Londresen; kultura inglesa asko ezautzet.

Nun etziñeke inoiz biziko?

Calcutan! Behiñ, hiru egun eon intzen bertan ta oindiken sustue etzat pasau. Traumatizantie da. Benaresen, Madrasen, Bombayn, Bangaloren, Nueva Delhin … eonda nao, baño Calcuta da bizitzie limitien. Kalien kartoizko kajak ikusteittozu lurrien, ta hortiken hastei ertetzen ume bat, beste bat, beste bat ta ama atzetik. Hori kartoizko kajak dauzkenak! Ezingo nuke han bizi, zorau eingo nintzeke. Jendie nola hiltzean ikusi det Calcutan, nola estazixun goizin polizixe pasatzean hildekuk jasotzea. Nik hori ikusi det ta oso gogorra da. Mileka pertsona bizi die hola, kalien. Danteskue da. Desesperazixue Calcutan dao.

Noa jungo ziñeke gustoa momento hontan?

Toki askota. Patagonia gustoa bueltauko nintzeke. Argentina herrialde zoragarrixe da, danetik dauke, klima danak dauzke: tropikala, antartikue … Andeak ….

Ezaunen artin gustauko litzeke Iran ezautzie, Kaukaso, Afganistan iparraldie … alde hori dana.

'AUKERATZEKOTAN'

Telebisixue ala irratixe?

Gaur? Irratixe

Sukaladaritza berrixe ala etxeko jatekue?

Etxeko jatekue, dudipe

Trena ala abioie?

Trena. Abioiek aspertu eitte nau

Udazkena ala udaberrixe?

Udazkena. Oso dekadentie nao!

Hegoaldie ala iparraldie?

Iparraldie

Eskubixe ala ezkerra?

Eztet uste gauzek ezker ta eskubixen banatzeienik. Bai ordie onin eta txarrin. Ez dauket garbi zer dan eskubi ta zer dan ezker

Atano ala Ronaldo?

Atano! Mille bider!

Berlanga ala Almodovar?

Berlanga

Ardue ala sagardue?

Bixek ederrak

Ipuiñek ala nobelak?

Onak dinak. Saiakerak, historikuk …

Hippyxek ala Yuppyxek?

Yuppyxek etzatxit bate gustatzen. Hippyxek

Liburu bat

‘En busca del tiempo perdido’, Marcel Proustena

Idazle bat

Marcel Proust

Kanta bat

‘Irutan ari nuzun’, herrikoia. Perfektue da

Musikari bat

F. Schuberten kantuk, dudipe

Aktore ta aktoresa bat

Burt Lancaster ta Maggi Smith

Pelikule bat

‘El tercer hombre’ (Carol Reed, 1949). Urtero ikustet

Ziudade bat

New York

Hizkuntze bat

Geurie, euskerie … baño hori ezta aukeratzen. Alemana, gustoa ikixiko nukena

Elkarrizketaren egilea: Irene Elorza

Loturan, Maxixatzenen argitaratutako elkarrizketa irakurgai pdfan.


Dantza guztien akelarrea

Kukai dantza konpainiak eta Cesc Gelabert koreografoak 'Gelajauziak' estreinatuko dute ostiralean, Leioako Umore AzokanNestor Basterretxearen 'Akelarre' eskultura erabiliko dute emanaldian

Hiru metro eta erdiko totem ikusgarria erdian, eta inguruan bost dantzari, mugimendu azkar, indartsu eta erabat sinkronizatuekin. Halakoa da Errenteriako Kukai dantza konpainiak asteburu honetan estreinatuko duen Gelajauziak ikuskizuna. Cesc Gelabert koreografoaren omenez (Bartzelona, 1953) jarri diote izena emanaldiari, hark sortu baititu koreografia guztiak. Dena den, dantza ez da izango emanaldiko protagonista bakarra; Nestor Basterretxearen Serie Kosmogonikoaren Akelarre obraren inguruan ibiliko dira Kukai taldeko kideak, dantza eta artea, tradizioa eta gaur egungo estiloa lotuz. Ikuskizunaren zati bat eman zuen taldeak Kolonbian duela hilabete batzuk, eta baita Herri Urratsen ere; ostiral eta larunbat honetan osoki estreinatuko du, Leioako Umore Azokan.

Ikuskizuna estreinatu aurretik, gaur eta bihar Donostiako San Telmo museoan entseatzen izango da Kukai taldearen sortzaile eta dantzari Jon Maia, bere taldekide Alain Maia, Eneko Gil, Ibon Huarte, Urko Mitxelena eta Nerea Vesga dantzariekin batera. Entseguak 12:00etan izango dira, eta museora doazenek ikuskizunaz gozatzeko aukera izango dute.

Kaleko ikuskizuna prestatu du Gelabert koreografo prestigiodunak, eta Euskal Herriko, Espainiako eta Italiako hainbat herritako plazetan emango dute udan. Mundu osoan dantzan ibilia da Gelabert, eta, New Yorken eta Berlinen koreografo lanetan ibili ondoren, Gelabert-Azzopardi konpainia sortu zuen 1985ean. Dantza taldearen erro tradizionalak errespetatu eta horiek oinarri hartuta, bere estilora ekarri ditu, Jon Maiaren esanetan: «Taldea sortu genuenetik, elkarlanean aritzea izan da gure helburu nagusietako bat, eta ohorea izan da Cescekin lan egitea. Gure estiloaren abiapuntu den euskal dantza tradizionala hartu du koreografia egiteko oinarri, eta dantza horien balio sozialak azpimarratu ditu». Koreografoa eta lantaldea «norabide berean» ibili dira, Maiaren arabera: «Materian berehala sartu gara; koreografiak elementu tradizionalak zaintzen ditu, baina egiten dugun dantza ikuskizuna bidaia librea da».

Emanaldian badaude dantzarekin batera jolasten diren hainbat elementu estetiko, hala nola Basterretxearen eskultura eta Iraia Oiartzabal diseinatzailearen arropak. Elementu horiek, Sabin Bikandi eta Xabier Erkiziaren musikarekin eta Kirmen Uriberen testuekin batera, diziplinen arteko nahasketa duen obra bat osatzen dute. Gelabertentzat, ez da existitzen erabat garbia den dantza, eta ikuskizunak nahasketaren edertasuna islatzen du. «Leku bakoitzak nortasuna dauka, eta talde honek nortasun hori erabiltzen du dantzatzeko orduan. Horrek asko harritu nau; nabari da 3 edo 4 urte zituztenetik batera ibili direla dantzan. Oso ezaugarri berezia da hori, gai direlako erabateko sinkronizazioan dantzatzeko aurretik ia berotzeko beharrik gabe».

Beste begirada batzuk sortuz

Euskal dantza Gelaberten ikuskizunaren oinarrian dagoen arren, koreografoak ez du soilik bere estiloa gehitu nahi izan, eta Kukairen ohiko lanari buelta ematen saiatu da. «Ez dut inposatu nire koreografia taldearen oinarriaren gainean; horren ordez, nire teknikak erabili ditut, haien tradizioa eta ohiko lana beste begi batzuekin ikusi ahal izateko. Adibidez, pentsa dezakegu jota bat dantzatzeak ez duela inolako berritasunik eskaintzen, baina, gaur egungo teknikekin landuta, jolas berri baten modukoa izan daiteke. Azken finean, dantza esna gaudela partekatzen dugun ametsa da, besterik gabe; guztion artean ideiak komunikatzeko euskarria da».

Duela bi urte sortu zen Gelaberten proiektua; garai hartan, Kukai taldekoak Otehitzari biraka ikuskizunarekin ari ziren, eta Basterretxearen interesa piztu zuten. Artistak euskal mitologiaren kondairetan oinarrituta sortu zuen Serie Kosmogonikoa, eta Akelarre, sormen lan horretako pieza esanguratsuena eskaini zien emanaldirako. Kukaiko dantzariak Basterretxearen etxean izan ziren ikuskizunaren zati bat aurkezteko, eta eskultoreak bi pieza diseinatu dizkie, espresuki Gelajauziak emanaldian erabiltzeko. Basterretxearen kolaboratzaile Juan Pablo Zabalaren esanetan, artistak oso gertutik kasu egin dio dantza taldearen ibilerari. «Oraindik ez dakigu Hondarribiko emanaldira joateko gai izango den edo ez, baina, bestela ere, dantzariak ikuskizuna haren etxera eramateko prest agertu dira».

Musikak ere protagonismo handia dauka Gelaberten lanean. Koreografoak belarri fina dauka, Sabin Bikandi sortzailearen esanetan, eta oso gustura aritu dira elkarrekin lanean: «Gelabertekin ez dugu enkargu bat besterik gabe bete; ezohiko lana egin dugu harekin. Ez dugu jaso egindako jantzi bat; horren ordez, elkarrekin josi dugu jantziaren botoi bakoitza».


Kirol pixka bat, festan bete-betean sartu aurretik

Atzo hasi ziren Ibarrako sanbartolomeak, eta gaur trebezia kirolen plaza bilakatu da Emeterio Arrese.

Urteroko zita errepikatu dute askok, eta lehen aldiz bertaratu, beste hainbat. Jaietako hitzordu nabarmenenen atarian, kirolak hartu du sanbartolomeen lekukoa, eta 3x3 futbola, toka eta boloak protagonista izan dira, hau eta helduentzat.

Lauburu Kirol Elkartearen ardura izan da gaztetxoen 3x3 futbol txapelketa antolatu eta girotzea, eta kantxa txikiaren bueltan elkartu dira begirada gehien. Ikusleen artean nahastu dira animo oihuak, eta baita entrenatzaile lanetan jarri nahi izan dutenenak ere, eta partida labur eta bizi-biziak jokatu dituzte parte hartzaile gehienek, txapelaren bila. Guztiek irabazi dute txapelketako elastikoa.

Eta, kantxaren aldamenean, Ibarra Kirol Elkarteak antolatuta, haurrentzako nahiz helduentzako toka eta boloak izan dira, norbere trebezia proban jartzeko.

Arratsaldetik aurrera, Ibarran ukitu egin ahal izango da jai giro betea, eta ez dute atsedenik izango igandera bitarte.


Baliteke abstentzioa handia izatea Frantzian

Krisialdiaren aitzakian kanpaina publikorik egin ez izana eskuinaren mesedetan izanen dela dio ezkerrak

Lehen itzulia izanen bada ere, bihar Frantzian egingo diren kantonamenduetako hauteskundeetan abstentzio handia izanen dela iragarri dute ezkerreko alderdietako militanteek. 21 milioi hauteslek ukanen dute bozkatzeko eskubidea, 2.026 aulki banatzeko. Ez da ohikoa izaten hauteskunde horiek bakarrik egitea; bertze hauteskunde mota bati uztartu gabe, alegia. Eta, berezitasunak berezitasun, Frantziak 2014an egin nahi duen lurralde erreformaren ondorioz, hauteskunde hauetatik jalgi behar duten hautetsien agintaldia ez da sei urtekoa izanen, hirukoa baizik. Gainera, krisialdi ekonomikoa dela eta, Frantziako gobernuak ez du komunikazio kanpaina sendorik egin eta harrabots handirik gabe pasatu da hauteskunde kanpaina.

Horrek guztiak abstentzioa areagotu dezake, eta %50eko heina gainditu. Eskuinaren mesedetan izan daitekeela uste du ezkerrak. Departamendu gehienak ezkerraren esku daude 2008az geroztik. Orduan bederatzi departamendu gehiago lortu zituen PSk, horietako zazpi eskuinari kenduta. Pirinio Atlantikoak bezala, bertze hainbat departamendu ezkerrera egiteko zorian gelditu ziren. Biharko hauteskundeen gose ziren ezkerreko alderdiak, eskuinaren porrota areagotzeko. Departamendu eta eskualde gehienetako boterea eskuan, Frantziako presidentziarako hauteskundeak irabazteko esku makila sendoa lortzea espero zuten. Baina hauteskunde kanpainako giroa hitsa izan da, erabat. Ezkerreko alderdiek ez dute lortu herritarren gutizia piztea. Japoniako lurrikararen ondoren gertatu larrialdi nuklearrak ere ez du lortu Europe Ecologie alderdia lehian sartzea azken unean.

Betiko mamuak

Hedabide batzuek azken asteotan egindako inkestek 2012ra begira jarri dute iritzi publikoa. Izan ere, Marine Le Pen eskuin muturreko FN alderdiko hautagaia presidentziarako hauteskundeetako garaile ematen dute inkestek, lehen itzulian. Le Penek bozen %20-%25 lortuko ditu, inkesten arabera. Iragarpen horiek Nicolas Sarkozy Frantziako presidentearen aitzinean jarri dute Le Pen, eta bigarren itzulirako eskuin muturraren eta eskuinaren arteko lehia iragarri. Horrek 2002ko lurrikara politikoa ekarri die gogora herritarrei. Orduan RPRko Jacques Chirac (eskuina) eta FNko Jean Marie Le Pen, Marine Le Penen aita, izan ziren bigarren itzuliko hautagaiak.

Le Penen alderdiak ez du kontseilari nagusirik. 1.400 kantonamendutan aurkeztuko ditu hautagaiak, eta datorren igandean egingo den bigarren itzulian 200 kantonamendutan presente egon daitezkeela diote inkestek.

2002an egin bezala, «irizpide errepublikanoak» hobestera deitu du Sarkozyk. Alegia, eskuin muturreko hautagaiak presente egon daitezkeen kantonamendu guztietan «hautagai errepublikarren» alde bozkatzera deitu du, izan dadin UMPkoa edo PSkoa. Egoera horrek ikusgarritasun handiagoa ekarri dio UMP alderdiari, eta emaitzak hobetzen lagun diezaioke.


'Harmailatik': Rezusta eskuz binanako txapeldun

Beñat Rezustak eta Irribarriak lortu dute eskuz binakako txapelketa irabaztea. Antzuolak pauso garrantzitsua eman du mailaz igotzeko Zarautzi 4-2 irabazita. Ziklismoan, Labegaraieta Saria irabazi du Patxi Darthayettek. Eskubaloian, Soraluce BKEk arnasa hartu du Ormaiztegiri irabazi eta gero. Saioa amaitzeko, 650 neska-mutiko batu ziren Mojategin egindako atletismo txapelketan.


Linkedin ezagutzeko tailerra, gaur

Gaur goizeko 09:15etatik 12:15etara, Linkedin sare soziala erabiltzen ikasteko tailerra emango da doan, Gabriel Zelaia eraikinean, Daitekek eta Lanbidek antolatuta. Izenematea: 943 57 54 24 edo jaionea@daiteke.com.


Eusko Label produktuen fakturazioa % 7 igo da 2017an

Eusko Label produktuen kontsumoa "positiboa" da, Arabako Patatarena, Baserriko Txerriarena eta Euskal Baserriko Arrautzarena bereziki.

HAZI Fundazioak kudeatzen dituen Eusko Label, Euskal Baserria eta Euskal Herriko Kantauriko Kontserbak marka ofizial eta publikoen fakturazioa % 7 hazi da 2017. urtean, 2016ko datuekin alderatuta. Fakturazio osoa 152.437.339,97 eurokoa izan da. Eusko Label produktuen kontsumoa "positiboa" da, horren arduradunen esanetan, Arabako Patatarena, Baserriko Txerriarena eta Euskal Baserriko Arrautzarena bereziki.

Udan Euskadin, Kantabrian eta Galizian izaten ari diren estropadetan Eusko Label produktuak ezagutzera ematen ari dira. Horren inguruan mintzatu dira Bittor Oroz (Nekazaritza, Arrantza eta Elikadura Politikarako sailburuordea), Jose Ignacio Atorrasagasti (Euskal Parrillakeko arduraduna) eta Borja Rodrigo (TKEko presidentea), igandean Hondarribian eskaini duten prentsaurrekoan.

Egun, 15 produktuk dute Eusko Label markaren bereizgarri, kalitatearen "K" ikurra. Dena dela, uda bitartean Eusko Label Ligako fun guneetan honako hauek izan ohi dituzte erakusgai: Hegaluzea, Behi-Okelarekin eta Lumagorri Oilasko Haragiarekin egindako hanburgesak, Gernikako Piperrak, Oliba Olio Birjina Estra, Euskal Sagardoa, Arabako, Getariako eta Bizkaiko Txakolina, eta Arabako Errioxako ardo beltza.

Produktu hauek sustatu eta ezagutzera emateko asmoz, ekainaren amaieratik estropadak egiten diren tokietan produktu horiek eskaintzen dizkiete zaleei dastatzeko.


Brankan jarri da berriro Ama Guadalupekoa

Ioseba Amunarriz, Eusko Label Bandera astintzen (arg: San Miguel Liga)

Asteburuko bi estropadak irabazita San Miguel Liga txapelketako brankan jarri da berriro Hondarribia Arraun Elkartea. Larunbatera Urdaibairekin puntutan berdinduta iritsi zen Ama Guadalupekoa, baina larunbatean nahiz igandean berdeak beste guztiak baino gehiago izan dira, eta TKE ligako lidergoa hartu dute.

Larunbatez Orioko XXVI. Estropadak – IV. Orio Kanpina Bandera zegoen jokoan Oria ibaian. Hondarribia nagusitu zen eta atzetik izan zituen Kaiku, 4 segundora, eta Urdaibai, 7ra. Erlojuaren kontra eta, hortaz, baldintza ia beretan, hondarribiarrak izan ziren indartsuenak, baina aurkariak oso aparte ez daudela argi geratu zen.

Larunbateko albiste iluna Portugaletek eman zuen. Hasteko, hamar segundoko zigorra jaso zuen estatxa azkarregi askatzeagatik —Cabok ere zigor bera jaso zuen—, ondoren bigarren ziabogan bi aldiz barrutik hartu zuten, eta bukatzeko, jarrera lehiakorra ez erakusteagatik epaileek bizkaitarrak kanporatzeko erabakia hartu zuten.

Atzo, igandez, Donostiara mugitu ziren San Miguel Liga osatzen duten traineruak. 20 minutuko denbora eginez (20:00,26), estropada irabazi eta V. Eusko Label Bandera bereganatu zuten hondarribiarrek, San Miguel Ligako laugarrena; Bou Bizkaiak baino 11 segundo gutxiago behar izan zuen Ama Guadalupekoak ibilbidea osatzeko.

Ezustekoa Tiranek eman zuen, lehen txandako baldintza hobeak aprobetxatu eta hirugarren postuan sailkatu baitzen. Ohorezko ontzien artean Kaikuk ez zuen egun ona eduki eta seigarren denbora egin zuen, Ama Guadalupekoarekin 24 segundo galduta.

Asteburuko bi estropadak irabazi ditu Hondarribiak, ibaian bat eta itsasoan bestea, eta ligako lidergoa hartu du. Larunbatetik igandera zazpi aldaketa egin zituen Orbañanosek, eta bi eskifaiek eman zuten maila. Argi dago neguan lan ona egin dutela hondarribiarrek —denboraldian estropada bat ezik beste guztiak irabazi dituzte—, eta talde zabala dutela, irailera sasoi onean iristeko modukoa.

Urdaibai eta Kaiku gertu

Bostetik lau estropada irabazita batek pentsa dezake Ama Guadalupekoak aurkaririk ez duela, baina Mikel Orbañanosenek ondo dakite hori ez dela horrela. Izan ere, Urdaibai lau aldiz izan da bigarren, eta iaz baino indartsuago hasi du lehiaketa. Kaiku ere hor dago, aurreko urtean baino indartsuago —Orion bakarrik lau segundo galdu zituen erlojuaren kontra—.

Orio ez dago egon nahiko lukeena bezain gertu, eta hortzak estutu beharko ditu ohorezko txandan lehiatu nahi badu, Donibane-Koxtape San Juan une gozoa bizitzen ari baita. Asteburuko bi estropadetan Orio laugarren izan da, eta San Juanek bosgarren tokian errepikatu du, baina bi segundo ere ez daude bi ontzien artean.

Atzetik, Zumaia ahulena dela erakutsi du berriro, eta, oraindik goizegi den arren, Portugalete eta Sanpedrotarra dira azken bigarren ez izateko borrokan jardungo dutenak.

Datorren asteburuan Bizkaia aldean jokatuko da San Miguel Liga. Larunbatean VII. Bilboko Bandera ospatuko da eta igandez, klasiko bat, Getxoko Estropaden XXXVIII. Ikurrina.

San Miguel Liga. Sailkapena

NT2 Hondarribia. 57 puntu

Urdaibai Avia. 54 puntu.

Kaiku Producha. 47 puntu.

San Juan Iberdrola. 39 puntu.

Orio Babyauto. 37 puntu.

Astillero. 32 puntu.

Tiran Pereira. 31 puntu.

Cabo. 28 puntu.

Zierbena Bahias Bizkaia. 27 puntu.

Sanpedrotarra. 15 puntu.

Portugalete Grupo Eulen. 14 puntu.

Zumaia. 8 puntu.


Gutxienez 35 lagun hil eta 90 zauritu dira Irakeko hainbat atentatutan

Hamar bonba-autok eztanda egin dute goizean goiz Irakeko hainbat zonatan.

Gutxienez 35 lagun hil dira eta beste 90 zauritu dira Iraken gertatu diren hainbat atentatutan. Bertako iturrien arabera, hamar bonba-autok eztanda egin dute goizean Irakeko hainbat herritan.

Hildako gehienak Al Tayi herrian izan dira, Bagdad hiriburutik 30 kilometrora. Bertan, sei lagun hil dira eta beste zortzi zauritu lehergailuz beteriko lau bonba-autok eztanda egin ostean.


Frantziako Gobernuak soldata handien gaineko presio fiskala igo du

Gainera, hazkunde tasaren aurreikuspena murriztu du. Neurri berri hauei esker, 2011 eta 2012 urteen artean, defizit publikoaren 12.000 milioi euroko aurrezpena lortzea espero dute.

Frantziako Gobernuak soldata handien gaineko presio fiskala handitzeko erabakia hartu du. Horrela, urtero 500.000 euro baino gehiagoko soldatek % 3ko zerga berri bat ordaindu beharko dute. "Ezohiko zerga bat izango da eta % 3ko defizita lortzean (aurreikuspenen arabera, 2013. urtean), zerga hura bertan behera geratuko da", azaldu du François Fillon Frantziako lehen ministroak.

Neurri berri hauei esker, 2011 eta 2012 urteen artean, defizit publikoaren 12.000 milioi euroko aurrezpena lortzea eta 2011rako aurreikusitako defizit maila (% 5,7koa) bermatzea espero du Frantziako Gobernuak. Izan ere, defizit maila urtez urte murriztea bilatuko du, 2013. urtean % 3ko defizita lortu arte.

Honekin batera, Fillonek Frantziako hazkunde aurreikuspenak murriztu ditu: 2011rako, % 1,75ean kokatu dute (lehen, % 2an) eta % 2an 2012rako (lehen, % 2,5ean).

Gainera, gizarteen gaineko zergak aldatzea eta zenbait "horma-hilobi fiskalaren" desagerpena, besteak beste, hartzen duten neurriak aurkeztu ditu lehen ministro frantziarrak.


Ukrainak herrialdera sarrera mugatu die 16 eta 60 urte bitarteko gizon errusiarrei

Parlamentuak salbuespen-egoera ezarri zuen azaroaren 28an, iragan asteburuan Errusiako armadarekin Azov itsasoan gertatutakoaren ondotik.

Ukrainak herrialdera sarrera mugatu die 16 eta 60 urte arteko gizon errusiarrei, azaroaren 28tik aurrera ezarritako salbuespen-egoeraren baitan. Zehazki, gerra-legea 30 egunez egongo da indarrean, Azov itsasoan Errusiako armadarekin izandako istiluaren ondotik.

"Kontrol postuetan segurtasun neurriak indartu dira eta atzerritarren sarrera mugatu dugu, lehenik eta behin, 16 eta 60 urte bitarteko gizon errusiarrei", adierazi du Petro Tsiguikal Ukrainako Muga Zerbitzuaren buruak Petro Poroxenko presidente ukrainarrarekin egindako bileran.

Hala ere, "arrazoi humanitarioengatik" baimenak ematea aurreikusten dute. Adibide gisara, hiletak jarri dituzte.

Maria Zajarova Errusiako Atzerri Ministerioko bozeramaileak ziurtatu duenez, gaur gaurkoz Moskuk ez dauka Kievek hartutako neurriei erantzuteko asmorik.

Ukrainak salbuespen-egoera ezarri zuen herrialdeko hamar eskualdetan azaroaren 28tik aurrera, 30 egunez. Asteburuan izandako istiluen ondoren, 3 ontzi ukrainar atzeman eta 24 tripulatzaileak atxilotu zituzten.

Errusiak itsasontzi horietako kideak behin-behinean espetxeratu egin ditu, eta Errusiako Justiziaren aurrean agertu beharko dute.


Lagun Arok gertu izan du garaipena, baina galdu egin du bukaeran (67-73)

Joventuten bizpahiru puntuko aldeak izan dituzte ia beti, eta ondo kudeatu dute abantaila txiki hori hondarrean

Lagun Arok lanean segitu beharko du. Joventuten aurkako partida irabaztea garrantzitsua zen oso, baina ezin izan zuen helburua gauzatu. Oso partida estua izan zen, ia beti bizpahiru puntuko tartean mugitu zena, baina Joventutena izan zen ia beti abantaila hori. Azken laurdenean, 56-55 aurretik jarri zen Lagun Aro Woodsek hirukoa sartuta, baina ondoren Badalonakoek zulo erabakigarria egin zuten, Oliverrek hirukoa saskiratuta: 60-66. Saiatu zen Lagun Aro, baina ahalegin antzua izan zen. Azkenean 67-73 galdu zuen.

Gaur, berriz, Uxue Bilbo Basketen txanda izango da. Bizkaitarrek Miribillan jokatuko dute (19:15. ETB 1), Herbalife Kanaria Handia aurkari dutela. Denboraldiko sasoi puntu kaskarrenean dago Bilbo Basket, hanka eta erdi Eurokopatik kanpo, eta liga txapelketan ere ondoegi ez. Fotis Katsikarisek txandakatzeak egiteko asmoa jakinarazi du, «kemena berreskuratzeko».


Euriteengatik abisu horian asteartean eta adi, alerta laranjan izango gara asteazkenean

Adi, Euskalmet meteorologia agentziak euriteengatik abisu horia jarriko du indarrean asteartean, eta laranjara igoko du alerta maila asteazkenean! Alerta laranja, uholdeak izateko arriskuaren seinalea izan ohi da bestetan.

Astearte eguerdiko 12:00etan (urtarrilak 22) abisu horia jarriko dute indarrean prezipitazio iraunkor eta baita haizeetengatik ere. Euriteei dagokienez, "24 orduan 60 l/m² baino gehiago pila daitezke kantauri isurialdeko zenbait lekutan. Prezipitazio ertaina, iraunkorra eta oso ugaria egingo du, bereziki kantauri isurialdean".

Astearte gauerditik eta gutxienez asteazken osoa alerta laranjan emango dugu. "24 orduan 80 l/m² baino gehiago pila daitezke kantauri isurialdeko zenbait lekutan. Bestalde, 24 orduan 20-50 l/m² baino gehiago pila daitezke mediterraneo isurialdean. Prezipitazio ertaina, iraunkorra eta oso ugaria egingo du, bereziki kantauri isurialdean", iragarri du Euskalmet-ek.

Adi begiratu beharko zaie beraz errio inguruei. Asteazkenerako, goizaldeko 4:58an eta arratsaldeko 17:27an iragarri da itsasgora. Itsasbehera, goizeko 11:11n eta gaueko 23:24an.

Haize bolada biziak

Horrekin batera, astearte eguerditik asteazken eguerdira, abisu horian izango gara haizeagatik. Asteartean, "mendebal-osagaiko haize-boladek kostaldeko haizeguneetan 90-100 km/h-ko abiadura gaindi dezakete". Asteazkenean, "mendebal/ipar-mendebaldeko haize-boladek kostaldeko haizeguneetan 100 km/h-ko abiadura gaindi dezakete. Mendi inguruetako haizeguneetan haize-boladak 100 km/h ingurukoak izan daitezke. Haizeguneak ez diren lekuetan haize-boladak 80 km/h ingurukoak izan daitezke".

EGUNOTARAKO IRAGARPENA

Urtarrilak 21, astelehena

"Zaparradekin jarraituko dugu goizean, baina arratsaldean tartekatuagoak eta ahulagoak izango dira. Dena den, zeruak lainotuta egoten jarraituko du. Giro freskoa izango da, tenperatura beroenak 10 ºC azpitik geratuko dira eta iparraldeko haizea ere tarteka nabarituko da, bereziki kostaldean eta Ebro Ibarrean; arratsaldean ahultzera egingo du. Elur-maila 700-800 m artean egongo da, apur bat gorago mendebaldean eta beherago ekialdean".

Urtarrilak 22, asteartea

"Euri ugari espero dugu asteartean. Goizaldean hego-mendebaldeko haizea ibiliko da, ostarte batzuk egongo dira eta ia ez du euririk egingo. Goizeko lehen orduetatik, ordea,hodeiak ugarituz joango dira eta zerua estalita geratuko da. Ordutik aurrera prezipitazioa erruz egingo du, etengabe leku gehienetan, batez ere eguerditik aurrera. Baliteke arratsalde-gau aldean ekaitzak jo eta txingorra egitea. Elur-kota 700-800 m-ra egongo da. Ipar-mendebaldeko haize oso zakarra ibiliko da eta tenperaturan ez da aldaketa handirik izango. Araba eta Nafarroako zenbait lekutan izotza egin dezake".

Urtarrilak 23, asteazkena

"Asteazkenean prezipitazio ugarirekin eta iraunkorrarekin jarraituko dugu; denean espero dugu prezipitazio asko egitea, baina ipar isurialdean litro gehiago pilatuko dira. Elur-kota 700-800 m inguruan egongo da orokorrean eta ez da baztertzen kantauri isurialdean noizbehinka trumoi-ekaitzak izan daitezkeenik eta txingorra egin dezakeenik. Iparraldeko eta ipar-mendebaldeko haize indartsua ibiliko da, kostaldean eta Ebro Ibarrean batez ere. Tenperatura minimoak pixka bat igoko dira, baina maximoek antzera jarraituko dute, 10 ºC-tik pasa ezinik".

Informazio eguneratua, hemen: euskalmet.eus


Kerman Lejarraga Michael Moraren kontra borrokatuko da Bilbon, bihar

Morgako boxealaria La Casilla kiroldegian lehiatuko da nikaraguarraren kontra. Hiru minutuko sei borrokaldi egin beharko dituzte.

20:30ak aldera hasiko da boxeo erakustaldia La Casillan. Bertaratzen direnek, guztira hamar borrokaldi izango dituzte ikusgai.

Boxeo profesionalari dagokionez, Lejarragaren eta Moraren borrokaldiagaz batera, Mikael Mkrtchyan eta Edwim Tellez boxealarien arteko lehia izango da. Halaber, luma pisuan Andoni Gago Macho eta Sergio Romero Sugar ariko dira nor baino nor gehiago. Bestalde, boxeo olinpikoko zazpi borrokaldi egongo dira.

Bederatzi borrokalditik, bederatzi garaipen

Morgako errebolberrak azken borrokaldia Gernika-Lumoko Jai Alai pilotalekuan lehiatu zuen maiatzaren 15ean. Orduan, Mariusz Jacheanu boxealaria K.O.-z gainditu zuen, hasi eta 120 segundotan.

Orain arte bederatzi borrokalditan parte hartu du Lejarragak, eta bederatziak irabazi ditu, horietatik zazpi K.O.-z. Gainera, Espainiar estatuko BoxRec sailkapenean hirugarrena da, eta Europako 50 boxealari onenen artean sartzeko zorian dago.


HIZPIDEA: Kataluniako hedabideak komentatzen Aritz Galarragarekin

Aritz Galarragak La Vanguardia, El Periódico, elpunt-avui, Ará eta vilawebek gaur diotena aztertu du bi gairen inguruan: alde batetik Espainiako Auzitegi Nazionalak Kataluniari buruz hartutako erabakiari buruz, eta bestetik, gaur Artur Masek, bigarrenez, inbestidura saioari aurre egin behar dionaren inguruan.

https://www.bilbohiria.com/docs/podcast/hizpidea/151112hizpideaaritzgalarraga.mp3

Deskargatu hemen


Barcinak dio dirua ez zuela "bileretara joateagatik soilik" jaso, "hartutako ardura batzuengatik" ere izan zela

"Ez zen bileretara joateagatik soilik, urte osoan hartutako ardura batzuengatik ere bazen", adierazi du Yolanda Barcinak CANetik jasotako diruaren inguruan. Gaineratu du kutxa horretako beste organoetan duela bi edo hiru hilabete arte jaso dutela dirua, baina "presidente gisa" haienak 2011n "bertan behera uztea" erabaki zuela.

Nabarmendu du "orain kopuru handiak diruditen arren" kutxako beste organoetako zuzendarienak bezalakoak zirela. Beste finantza erakundeetan bezala kopuru handiak zirenez 2011n kendu egin zituztela esan du.


Sare sozialak eta bertsoak uztartu ditu Bertxio saioak

Aurten ere berriz antolatu du HUHEZIko euskara batzordeak Bertxioa, sare sozialak eta bertsolaritza uztartzen dituen saioa.

Eskoriatzako fakultateko Kaperan izan zen saioa martitzen arratsaldean, eta hogeita hamar bat pertsona bildu ziren saioaz gozatzeko asmoz. Arazo tekniko batzuk egon baziren ere giro goxoa sortzea lortu zuten bertsolariek: Alaia Martin, Miren Amuriza eta Oihana Bartra.

Gai jartzaile bezala Iñigo Otaegi aritu zen twitter kontuko gaiak aukeratu eta proposatzen. Gaiak denetarikoak izan ziren. Barrerako eta hausnarketarako tartea izan zen bertan. Giroa hasieran berotzea kosta bazen ere, saioa aurrera joan ahala giro goxoa sortu zen. Bertsolariak ere gustura geratu ziren egindako lanarekin.


Gutuna: Oria ibaia, Tolosarako aukera bikaina

Oria ibaiko ur kalitateak hobera egin du nabarmen azken urteotan, hori dela eta, herritar asko gerturatzen da ibaiertzera gero eta garbiagoa dagoen eremu naturalaz gozatzera.

Oria ibaiak jarduera desberdinak egin ahal izatea ahalbidetzen du, horregatik, garrantzitsua da eremu naturala berreskuratzea, batetik, herritarren eta herriaren segurtasuna bermatuz, eta aisialdi guneen sorrera sustatzea bestetik.

Talde askok beren kirol jarduerak ibaian gauzatzen dituzte. Piraguismoa, arrantza, arrauna edota triatloia egiten duten herritar dezente ditugu eskualdean. Beraz, badago herritar multzo handi bat garbitasun baldintzak eta ibaira sarbideak hobe daitezen babesten duena. Zelai edo Araxes ibaien ibilguan moldaketa txikia egitea nahikoa da piraguismoa egiteko leku aproposa sortzeko. Halaber, zenbait obren ondorioz harri txikiz estalita geratu diren Oriako hainbat gune ere erraz berreskura litezke oinarrizko kirol jarduerak gauzatu ahal izateko.

Araxes irteeran, Usabal kiroldegiaren inguruan eta bidegorri eta skateparkaren Oria ibaiaren ertzean, aisialdi gune zoragarria sor daiteke, solarium eta bainu eremu gisa erabil daitekeena. Modu berean, ibaiaren bi bazterretan pasealekuak egokitu daitezke Bentaundi Berazubirekin lotuz, adibidez. Santa Maria elizaren atzealdean ere pasealekua egin daiteke, horretarako beharrezkoak diren obrak eta sarbideak egiten badira.

Gure udalerria Tolosaldeako erdigunea da, horregatik interesgarria da bai Tolosarentzat eta baita eskualdearentzat ibai eremuko kirol eta aisialdi ekintza eta jarduerak sustatzea. Aipatutako jarduera eta aukera desberdinek turismo eskaintza aberastu eta landa garapena sustatuko lukete, balio ekologiko eta estetiko handiko aisialdi guneak sortzeak landa eremuko garapen ekonomikoan ere eragiten duelako. Aprobetxa ditzagun, beraz, Oria ibaiak eskaintzen dizkigun aukerak, turismoa erakartzeko batetik, eta eskualdeko herritarrek gozatzeko aisialdi eremuak sortzeko, bestetik.


Balizak giza katerako izena emateko aukera eskainiko du ostegunean eta ostiralean

Igandean egingo da Gure Esku Dagok antolaturiko giza katea, Eman eskua etorkizunari lelopean.

Oriotarren artean bi kilometro betetzeko ardura hartu zuen Baliza elkarteak, eta horretarako 1.0001 herritarren parte hartzea behar da. Antolatzaileek adierazi dutenez, izen ematea martxa onean doa, baina azken txanpan apuntatu nahi dutenentzat mahaiak jarriko dituzte plazan ostegunean eta ostiralean, 18:30etatik 20:30etara bitartean.


Sanchezek elkarrizketa eskatu du, baina Estatuaren erantzuna babestu

“Aldebakarreko independentzia aldarrikapena baztertu, legezkotasunaren bidera itzuli”, ohartarazi du PSOEko idazkari nagusiak.

Carles Puigdemont Kataluniako presidenteak bihar aldebakarreko independentzia aldarrikatzen baldin badu, Estatuaren erantzuna “babestuko” duela ohartarazi du gaur Pedro Sanchez PSOEko idazkari nagusiak. Horregatik, bide hori “baztertu” eta “elkarrizketa” berreskuratzeko eskatu dio buruzagi sozialistak Puigdemonti, “oraindik garaiz gaude eta”.

Sanchezek Miquel Iceta PSCko buruzagiarekin batera Bartzelonan eman duen prentsaurrekoan adierazi duenez, “aldebakarreko independentzia aldarrikapena baztertu eta legezkotasunaren bidera itzuli behar du”.

“Aldebakarreko independentzia aldarrikapen batek ez du lekurik inongo Zuzenbide Estatutan. Elkarrizketarako eskua luzatzen dugun bezala, aldebakarreko edozein haustura saiakeraren aurrean Estatuaren erantzuna babestuko dugu”, erantsi du.

"Abertzalea" izateko eskatu dio Icetak Puigdemonti

Bestalde, astearte honetan Kataluniako Parlamentuaren osoko bilkuran independentzia ez aldarrikatzeko eta “abertzalea” izateko eskatu dio Miquel Iceta PSCko idazkariak Puigdemonti.

“Kataluniar guztien interesen eta Kataluniako autogobernuaren defentsan, abertzaletasunagatik”, aldebakarreko independentzia aldarrikapena egitea “saihesteko eskatu nahi diot”, esan du.


Hasi arrantzale jantziak prestatzen!

Gainean dauzkagu 2013ko Santelmoak. Aste Santuaren bueltan, apirilaren 5ean hasi eta bi asteburu luzez jai giroan murgiltzeko aukerarik ez da faltako. Hemen daukazue aurtengo egitaraua eta San Telmo martxaren bideoa, berotzen hasteko:

OSTIRALA 5

22:30ean Aita Mari aretoan, bertso jaialdia.

Bertsolariak:

Odei Barroso, Andoni Egaña, Unai Iturriaga, Maialen Lujanbio, Anjel Mari Peñagarikano eta Jone Uria.

Gai-jartzailea: JON MAIA.

23:00etan Txosna eremuan DERIVA eta THE GRACE OF DYONISUS taldeen kontzertuak eta DJ-ak.

LARUNBATA 6

10:00etatik 13:00etara Herri mailako arrantza lehiaketa, Talaipetik Paolmuturrera bitartean. (Heriotzarik gabeko proba).

11:00etan Udal Txistulari Bandaren kalejira.

12:00etan San Telmo ermita inguruan, Txupinazoa jaiei hasiera emateko.

Jarraian Musika Eskolako trikitilariek lagunduta, Jaitsiera.

Ondoren Itxas Gain elkarteak antolatuta, Hamaiketakoa. Tartea alaitzeko, Bertso Eskolako ikasleen eta trikitilarien saioak.

12:15ean BETI JAI fanfarrearen kalejira.

13:00etan Ondartxo plazan, Musika Eskolako haurren eskutik, euskal dantzen ikuskizuna. Euria eginez gero, Aita Mari aretoan.

14:30ean Txosna eremuan, Herri Bazkaria. Ondoren jolasak.

18:00etan Eusebio Gurrutxaga plazan, KULKIren “Txalupen Jolasa”, haur jolasak.

18:30ean Erriberan hasita BETI JAI Fanfarrearen saioa.

19:00etan DARDARADA kalejira herrian zehar.

22:00etan Txosna eremuan, kontzertua: Sexplotion, Nuevo Catecismo Católico eta Willis Drummond.

22:30ean Kofradian, dantzaldia BIDE BATEZ taldearekin.

IGANDEA 7

11:00etan Arbustain Motor elkarteak antolatuta, Udalak eta Kutxabankek babestuta, Hamaiketakoa herriko itsasgizon zaharrentzat.

11:00etatik 14:00etara Oxford aretoan, Alondegian, Santelmotako XV. Scalextric txapelketa.

12:00etan Haurren Danborrada Sagarbide ikastetxetik irtenda.

(Eguraldi txarra eginez gero 13an arratsaldez izango da).

Danborradaren aitzakian Jakintza elkarteak argazki rally bat antolatu du. Begiratu oinarriak.

Ordu berean TRIKITXAS Bikotearen kalejira.

17:00etan Buruhandi eta Erraldoien kalejira, udaletxetik irtenda.

17:00etatik 19:00etara Scalextric saio gehiago.

18:00etan TRIKITXAS Bikotearen kalejira.

18:30ean Eusebio Gurrutxaga plazan Haurrentzat dantzaldia.

Ordu berean Erriberan hasita JAINEKIN txarangaren saioa.

22:00etan Txosna eremuan, kontzertua: MP5.

22:30ean Danborrada Berezia.

Ordu berean Kofradian, berbena AI ENE! taldearekin.

Gauerdian Kofradian Bandera Igotzea FELIX LARRAÑAGA arrantzale ohiaren eskutik. Bertan Arbustain Motor elkarteak bere txapel oroigarria oparituko dio.

Danborra amaitutakoan berbena AI ENE! taldearekin kofradiako plazan.

ASTELEHENA 8, SAN TELMO EGUNA

10:15ean Ohiturazko prozesioa San Telmo ermitara.

10:30ean Meza Nagusia, Beheko Plaza Abesbatzak abestua, itsasoaren aurrean otoitza eta Parrokiara itzulera. San Telmoren erlikia gurtzea.

Ondoren, gonbidatuei hamaiketakoa eskainiko zaie Kofradian.

12:00etan ORIA txarangaren kalejira.

16:30ean Haur festa Eusebio Gurrutxaga plazan GORRITIren saioa.

17:00etan Odieta pilotalekuan, ESKU PELOTA PARTIDUAK.

18:00etan ORIA txarangaren ekitaldia plazan, eta jarraian herriko kaleetan zehar.

19:00etan Dantzaldia Kofradiako plazan, OROTS taldearekin.

22:30ean OROTS taldearen bigarren emanaldia Kofradian.

OSTIRALA 12

18:00etan Eusebio Gurrutxaga plazan Beheko Plaza elkarteak antolatuta, Rana eta Pote Txapelketak.

20:00etan Komentuan kontzertua: Beheko Plaza eta COR INDICA abesbatzak.

Ordu berean Torreberrin, BERTSOTAN JAI herriko bertsolarien saioa.

22:30ean Txosna eremuan, Bertsio Gaua herriko musika taldeekin: Cicatriz, Barricada, Pantera, top 5 gaztea….

LARUNBATA 13

11:30ean Haur Jolasak Ondartxo plazan Itxas Gain elkartearen eskutik.

Ordu berean Eusebio Gurrutxaga plazan, Olagarro-zopa XII. lehiaketa

Ekitaldia alaitzeko ELUSTONDO ANAI-ARREBAK trikitilarien saioa.

12:00etan herriko kaleetan BEHEKO PLAZA eta Gironako L’ESCALA herriko COR INDICA abesbatzaren saioa.

14:30ean Txosna eremuan, Bazkaria eta kantu saioa.

18:00etan Eusebio Gurrutxaga plazan, haurrentzat zirku ikuskizuna “Permin Mañifikue”.

18:30ean Kaleetan zehar IRAUNKORRAK txarangaren saioa.

19:00etan Kofradian, TIKTARA taldearen doinu afro-kubatarra.

22:00etan Txosna eremuan, kontzertua: Noxbleed, On eta Matxura.

23:00etik 01:30era Kofradian ARIMA COOLen disko jaia.

IGANDEA 14

12:00etan Itzurun hondartzan, ZALDI LASTERKETA.

Ordu berean JAGOBA ETA MADDALEN trikitilarien saioa.

Eta Eusebio Gurrutxaga plazan, ERKIBE elkartearen eskutik, Olagarro-zopa dastatzeko aukera.

17:00etan Aita Mari aretoan, Haurrentzat antzerkia: HIPO ETA TOMAX.

18:00etan Trainerillen estropada, XXX. San Telmo saria.

Eta THE JOSELONTXO’S TXARANGAren saioa.

19:00etan Kofradian, erromeria OBANEUKE taldearekin.

22:30ean OBANEUKE taldearen bigarren saioa.

Gauerdian Bandera jaistea eta Santelmoei agurra.


180 lagun bildu ditu Urriruko Bestako bederatzigarren aretze jateak

Euskal Herriko harri txikien txapelketan Aimar Irigoien nagusitu zen

Giro ederra izan zen Urriruko bestan eta urtero bezala, ospakizuna kirolarekin uztartu zuen. Hitzordurik garrantzitsuena Euskal Herriko harri txikien txapelketa izan zen eta hor, seigarren urtez segidan, Aimar Irigoien suertatu zen garaile. Baina hori baino lehen, Nafarroako bigarren mailako kategoria ez galtzeko norgehiagoka jokatu zuten Patxi Mindegia zubietarrak eta Beintza-Labaiengo Jesus Etxeberriak. Aizkolari bakoitzak bi kanaerdiko eta 60 ontzako bat moztu behar zuen eta azkenean, 15 segundu eskasengatik, Etxeberria nagusitu zen. Beraz, herritarrak segituko du bigarren mailan eta zubietarra hirugarren mailara jautsiko da.

Txapelketa ofiziala ez bazen ere, ikusmin handia piztu zuen aizkora apustua izan zen ondotik herriko bi hirukoteren artean: Miguel Angel Etxeberria eta Jesus Etxeberria; Jacinto Etxekonanea eta Peio Telletxea; eta Xabier Mindegia eta Jose Luis Telletxea. Azken hauek izan ziren garaile.

Aizkora apustuaren ondotik Xorroxin Irratiak Behikaka zozketan herriari tokatutako saria herriko etxe guztien artean zozketatu zen, beraz, laupabost sari izan ziren: Fiteroko bainuetxean asteburu bat eta Nekatur landetxean 2 gau eta 2 gosari izan ziren sari hauetako batzuk. Zorionak sarituei!! !

Gauean, 180 pertsona inguru bildu ziren afaltzera. Urtero bezala, salda beroarekin hasi zuten afaria eta ondotik, bigarren urtez, Iruñeko Adasha dantza taldeko den Zenotzeko Rebeka Ericek dantza saioa eskaini zuen jendearen ikusmina piztuz. Entsalada eta haragia ausarki izan zen. Aipatzekoa da aretzea bikaina zegoela, beti bezala. Postrerako gazta eta irasagarra eta fruta jan zituzten, Rebekaren sabeldantzaren erritmoan. Ondotik, kafea eta kopak. Aierrik taldeak karpan bildutako jendea girotu zuen.

QUEIMADA ETA KONJUROAK

Aurten nobedade gisa Galiziako bi lagunek Queimada prestatu zuten afalondoan. Ikusgarria izan zen haien konjuroa, musika ozena, baita jarrita zeukan kapa ere.

Ittur-Ondo elkarteko batzordekideez gain, hainbat laguntzaile izan ziren Urriruko Besta aurrera ateratzeko lanetan. Antolatzaileak pozik daude egindako lanak emaitza ona izan duelako bederatzigarren urtez eta heldu den urterako gogotsu daude.


Buffon: "Gure herriari beste hilabete epiko bat oparitu diezaiokegu"

LABURRAK

- Kazetariek ezin ikusi Brasilen entrenamendua. Gozoak daude Brasilgo kazetariak, argazkilariak eta kameralariak Dunga hautatzailearekin. Izan ere, honek berriz ere selekzioaren entrenamendura sartzeko baimenik ez die eman. Azkeneko lau saioetatik hirutan gertatu da. "Aukera tekniko hori zilegi da", esan du ohar batean Brasilgo Futbol Federazioak. Dunga haserre dago hainbat hedabiderekin, taldearen jokoa gehiegi kritikatzen dutelakoan.

- 'Yes, we can', diote AEBetako jokalariek. Berdinketa garrantzitsua lortu zuten AEBek Ingalaterraren aurka, eta euren herrialdeko gobernuko presidente Barack Obamak hauteskunde kanpainan erabilitako leloarekin dabiltza jokalariak: "Yes, we can" ("Bai, ahal dugun").

ESANAK

- bGianluigi Buffon (Italiako jokalaria). "Gure herriari beste hilabete epiko bat oparitu diezaiokegu".

- Samuel Eto'o (Kamerungo jokalaria). "Kamerunek mundiala irabaz dezake".

- Cristiano Ronaldo (Portugalgo jokalaria). "Munduko Kopan espero dut orain arteko neure onena ematea".

- Raymond Domenech (Frantziako hautatzailea). "Uruaguairen aurka berdindu egin genuen arren, ez dut bururik moztuko".

- Fernando Hierro (Espainiako Federazioko kirol zuzendaria). "Eurokopa irabazi izanak denon mentalitatea aldatu zuen".

- Oliver Bierhoff (Alemaniako manager orokorra). "Benetako ordua iritsi da Alemaniarentzat ere. Talde honek sekula ahala dauka".

- David Cameron (Erresuma Batuko lehen ministroa). "Capello [Ingalaterrako hautatzailea] da orain herrialdeko pertsonarik inportanteena".

DATUAK

- Lehen atezain aldaketa, Ingalaterran. Robert Green Ingalaterrako atezainak sekulako hutsa egin zuen AEBen aurka -banakoa egin zieten-, eta Fabio Capello hautatzaileak titular beste bat jarriko du hurrengo partidan: David James edo Joe Hart. Selekzio gehienek ez dute oraindik debuta egin Munduko Kopan, eta Ingalaterra ja atezaina aldatzen.


Fruta-arbolen inguruko ikastaroa beteta

Fruta-arbolen gaineko formazioa jasoko dute mendexarrek. EHNE sindikatua eta Goialde elkartearen artean antolatutako doako ikastaroa beteta dago.

Inausketa eta landaketa izango dira, gehienbatean, landuko dituzte gaiak. Bihar, 17:00etatik 19:00etara saio teorikoa edukiko dute eta zapatuan 09:30etik 12:00etara, praktikan jarriko dute ikasitakoa.


«Orain nahi duguna egiten dugu, zer egiten dakigun erakusten ibili gabe»

Becatun emango du Zea Maysek Era diskoarekin hasitako biraren azkeneko kontzertuetako bat. Lan berriko abestiak prestatzeari ekingo dio Bilboko taldeak, urte berria hastearekin bat.

Azkeneko bi urteak oparoak izan dira Zea Maysentzat. Nola bizi izan dituzue?

Itzelak izan dira. Kontzertu kopurua bikoiztu dugu. Oihartzun handia izan du Era diskoak, oso mediatikoa izan da. Telesailetan eta pelikuletan erabili dute. Oso hunkigarria izan da guretzat. Azken batean, hori da talde batek nahi duena, bere musika ahalik eta toki gehienetan entzutea eta diskoa mugitzea. Baina heltzen da une bat kezkatu egiten zarena, eta pentsatzen duzu «hau guztiau ez ote da gehiegi izango?». Erabaki dugu gelditzea, eta disko berri bat egitea. Era-ri amai-era ematea. Gaztelaniaz, fin de Era.

Beste era bateko diskoa izango da hurrena? Zer ekarriko du aro berriak?

Ez dakigu! Baditugu ideia batzuk, orain kontatu ezin ditugunak. Egia esan, emozionaturik gaude, badatorrelako gauza berri bat, baina nola aterako den ez dakigu. Udan sartuko gara estudioan.

Era-rekin goia jo duzuela uste duzu edo bada oraindik Zea Maysek goza dezakeen arrakasta handiagorik?

Esperientziak irakasten dizu bilatu behar duzun bakarra dela egiten duzunarekin gustura geratzea. Era egin genuenean abesti batzuei dilista deitu genien, bagenekielako abesti horiek jaten emango zigutela. Orain diogu disko berrian dilistekin batera txorizo zatiak egon daitezkeela agian, baina horiek txantxak baino ez dira. Ahal dugun ondoen egingo dugu, eta ziur baten bati gustatuko zaiola. Eta jende askori gustatzen bazaio, primeran, ezin hobeto.

Era-k horren harrera ona eduki izanak are erronka handiago bihurtu du hurrengo diskoa?

Guretzat disko batek aurrekoa gainditu behar du, baina musikalki. Gure erreferentziak musikalak dira. Lokalean konposatzen hasten zarenean, salduta zaude. Inspirazioa ez datorkizu, eta ondokoari ez diozu ezta aurpegira begiratzen. Baina halako batean gauzak badoaz, eta ondokoari begiratzen diozu, eta hark ere hala uste du. Eta hor hasten zara aurreko diskoa gainditzen, zure baitan behintzat.

Orain dela urte bi esan zenuten musikan eginiko urteek askatasuna konprenitzeko eta erabiltzeko giltza eman dizuetela, eta zentzu horretan libreagoa dela Era diskoa. Zein muga ezartzen zenizkioten ordura arte zuen buruari?

Nahi izan duguna egin dugu, beti. Baina, era berean, askotan esaten genuen «estilo hau ez dugu egingo, zer pentsatuko du jendeak». Era egitean erabaki genuen ateratzen zitzaigun estiloa ateratzen zitzaigula, gustatu egiten bazitzaigun, bere hartan utzi egingo genuela. Muga horiek kendu egin genituen. Guk geuk jarritakoak ziren, eta konturatu ginen ez zeukala zentzurik beste gauza bat planteatzea gustura baldin bageunden atera zitzaigun horrekin. Eta hori igarri egin da konposizioetan: sinpleagoak dira. Orain ez dugu erakutsi behar zenbat dakigun, zer egiten dakigun. Aspaldi erakutsi genuen. Orain nahi duguna egiten dugu, konplexurik gabe eta gustura asko. Askatasun hori denborak eman digu.

Zeinu hizkuntza baliatuz Ainhoa Moiuarekin aurkeztu zenuten bideoklipak sekulako oihartzuna izan zuen. Gisa horretako beste lanik egiteko asmorik ba al duzue ?

Musikak mugarik ez dauka. Baina lehen ikusten nion muga bat. Ez nuen planteatu ere egiten gor batek musika nola sentitu zezakeen. Ainhoak beste dimentsio bat zabaldu zigun. Gure abestiarekin egin zuena erakutsi zigunean —ez gero egin genuen bideoklipa, baizik eta berak aurrez grabatu zuen bideoa—, musika kendu egin nion, eta abestia entzun egin nuen, musikarik entzuten ez zen arren. Ainhoa zoragarria da, adierazkortasun itzela dauka, eta badaki abestiak transmititzen. Edozeinek entzun ditzake abestiak, entzumenaren bidez ez bada ere. Laguna dugu orain, eta lagunengana maiz jotzen dugu. Agian deitu egingo diogu lan berrirako.

Diskoa dendetan ez saltzeko erabakia hartu zenuten hasiera batean. Aurkezpen kontzertuetan sarrerarekin batera banatu zenuten. Baina diskoak hartu zuen bidea ikustean, iritziz aldatu behar izan zenuten?

Hasieratik esan genuen Durangoko Azokaren ondoren ikusiko genuela zer egin. Salmenta ondo joan zen, eta dendetan diskoak eskatu zizkiguten, eta eraman genituen. Baina orduan desberdina da. Banaketa ez dago beste pertsona baten esku, zure esku baizik. Zuk eramaten dituzu, eta badakizu diskoak non dauden. Lehen askotan arazoak genituen, toki batera diskoa eraman zutela esaten ziguten baina diskoa ez zegoen han. Horretaz gain, hasierako banaketa indartsu hori guk egin nahi genuen, orduan genuelako aukera diskoan inbertitutako dirua berreskuratzeko. Hurrengo diskoa horrela planteatuko dugu.

Zuen kabuz ekoitziko duzue?

Zenbat diru daukagun begiratu, eta horrekin joango gara estudiora. Denok egiten dugu lan, eta horri esker bizi gara. Etxea eta jana gure soldatekin ordaintzen ditugu. Taldearekin sortzen dugun dirua taldean inbertitzen dugu, eta hori ondo dago, zeren horrela ez zaigu inporta diru guztia gastatzea disko on bat egiteko.

Zea Maysen kantuen hitzak zuk sortzen dituzu. Nondik joko dute hurrengo laneko kantuek?

Arrastorik ere ez daukat. Disko batekin hasten garenean, koaderno polit bat erosten dut, eta apunteak hartzen hasten naiz. Oraindik esaldi batzuk baino ez ditut.

Era-rekin bizitakoaren ostean lortu duzu agertokian artista gisa izan nahi duzun jarrera finkatzea?

Zea Mayseko hasierako bideoetan ikusten da: mikrofonoaren atzean ezkutatzen nintzen. Orain publikoari begiratzen diot, erosoago sentitzen naiz, nahiz eta inoiz ez dudan planteatu agertokian nola egon behar dudan.


Ate joka dator Zarauzko Bertso Astea

Iazko Bertso Eguneko Txepelketa. (Aritz Mutiozabal)

Urteroko zita egitarau oparoarekin hasiko da. Torre Luzeako parkean egiten den bertso musikatuen emanaldian gai desberdinak jorratzeko bertso sorta bat prestatu dute, Imanol Etxeberria perkusioan, Xabier Etxeberria gitarran eta Iñigo Mantzizidor, Mantxi armonikarekin lagun direla. Aurten, bertsoez gain, “sorpresa” bat ere egongo dela jakinarazi du Motxianeko kide den Mantxik.

Emanaldiaren amaieran, Eonaixilik lehiaketako sari-banaketa izango da. Azken hilabeteetan txosnetan nahiz tabernetan kutxa berdeak jarri dituzte nahi orok bertsoak idatzi eta bertara botaz lehiaketan parte hartzeko.

Ostiralean ere badago zer gozatu: arratsaldean, frontoi txikian, II. Bertso Pelota Desapiyua egingo dute eta gauean, berriz, bertsolari gazteen emanaldia, Torre Luzeako parkean. Bertsolariak honako hauek izango dira: Urko Arregi, Gontzal Belategi, Libe Goenaga, Andoni Mujika, Beñat Mujika eta Ane Peñagarikano.

Albistea osorik, Zarauzko Hitzaren webgunean.


Zegaman hegan

Zegama-Aizkorri lasterketa berezia eta hunkigarria dela esatea motz geratzea da. Lasterketa bakarra eta errepikaezina da, mendizale edo mendi lasterkari orok parte hartu nahiko lukeena. Horregatik, parte hartu dudan edizio guztietan lehenengoa edo azkena balira bezela lastertu ditut. Topera!

Kronoa 5:37 orduan gelditu dut, eta oso pozik nago. Beroak lasterketa gogortu du, eta gauean botaka arituagatik (urduritasunagatik edo), are gehiago.

Bezperako gauak beldurra,urduritasuna eta segurtasun eza sorrarazi dizkit. Izan ere, halako lasterketa mota batean gorputza %100ean eduki beharra dago.

Irteera unean oilo-ipurdia eta emozioa sentitu dut. Abestiak eta atzera kontaketak asko hunkitzen naute! Hasi da festa! Bihotz taupadak topera eta gogoz gainezka nago. Azken begirada Joni eskaini diot; ondo daki zenbat ilusio jartzen dudan lasterketa honetan eta bezperako gaua nolakoa izan den. Hatza altxatuz, guztia ondo joango dela adierazi dit. Zenbat zor diodan…

Lasai irten naiz, erritmo erosoan. Gorputza nahiz hankak ondo sentitu ditut. Ondo noa! Otsaurten erritmoa igotzen hasi naiz. Igo bai, baina Aratz bidean karranpak hasi zaizkit. Beroa handia da. Uf! Infernua dirudi!

Santiespirituko igoera deskribaezina izan da, ezin adierazi bizitakoa: sekulako zarata, jendetza, oihuak. Negarrari ezin diot eutsi, eta jendetzaren indarrak hegoak eman dizkit.

Aizkorrira igotzen erritmoa pixka bat moteldu dut. Nekea sumatu dut berriz; egarri naiz, beroa… Hala ere, berehala errekuperatu naiz txalo zaparradekin. Kemena eman didate, eta asko hunkitu naiz berriro. Itzela da bizitzen ari garena, Aizkorri ikuslez lepo dago: garrasiak, animoak, oihuak… Ikaragarria da. Hau Zegama da!

Urbira indartsu heldu naiz, eta oñatiarrek sekulako txutea eman didate. Nola bultzatu nauten, zela oihukatu duten nire izena… Andraitz eroso igo dut. Guztia borobil doa! Jaitsierarako indarra badut, nahiz eta bero itzelarekin jarraitzen dudan. Anoa-postu guztietan edan dut ura, baita goputzera bota ere.

Zegamara iristea esplikaezina da. Subidoi itzela! Zain ditut gurasoak, legeak (aita-amaginarrebak), eta Jon eta printzesatxoak. Printzesatxoei eskuetatik helduta zeharkatu dut helmuga. Aitona-amonak eta osaba gogoan ditut. Ziur harro daudela! Erabat zoriontsu naiz!

Mila esker antolakuntzari eta boluntarioei, izugarria baita zuen lana. Eskerrik asko Zegamari eta zegamarrei (ohorea da han jaioa izatea). Mila esker Goierri Garaiko taldekideei, nire sherpei. Eskerrik asko bihotzez lagunei eta batez ere milaka ikusleei, zuek egiten duzuelako handi eta berezi Zegama!

Nire printzesatxoei eta nire bizitzako bide-lagun eta gidari den Joni eskaintzen diet.


Sareginek Bermeoko feministen sarea desegin da

Hamar urteko ibilbidearen ostean, bide ezberdinak hartuko dituzte taldekideek. Aurrerantzean, bi talde feminista egongo dira herrian: Sorginorratz eta NorezHamar urteko ibilbidearen ostean, Sareginek Bermeoko feministen sarea desegin, eta bide desberdinak hartzea erabaki dutela jakinarazi dute ohar baten bidez.Taldea sortzeko arrazoi izan ziren «kezka eta ikuspegia» oraindik ere badirela eta, dinamika desberdinak sortzeko aukerari atea zabaldu gura izan diotela azaltzen dute oharrean. Horregatik, aurrerantzean, bi proiektu feminista abiatuko dituztela jakinarazi dute: Sorginorratz (erreka jagole) eta Norez.Sareginek Bermeoko feministen sareak ibilbide «oparoa» egin duela argi daukate, Bermeon feminismoari lekua egin diote eta gai asko eta asko landu dituzte: emakumeen kontrako erasoen prebentzioa eta salaketa, abortuaren eskubidearen aldeko aldarrikapena, ikastetxeekin batera gaztetxoen sentsibilizazioa eta formazioa lantzeko ekintzak, jostailu ez sexistei buruzko sentsibilizazioa, transexualitateari buruzko jardunaldiak, emakumeen egoera lan munduan, komun komunak aldarrikatzeko kanpaina….Feminismoa zabaltzeko eta horri prestigioa emateko lan handia egin dutela azaldu, eta urte horietan guztietan «erreferentziazko talde garrantzitsua» izan direla aitortu dute. «Erreferentzialtasuna eta zilegitasuna gureganatu ditugu; gainera, herri mugimenduko hainbat esparrutan aritu gara eta ikuspegi feminista egon da horietan guztietan».Hala, ikuspegi feminista daukaten Bermeoko emakumei elkarren artean batu eta antolatzeko deia egiten diete, edo gura izanez gero, sortzen ari diren bi talde horietan parte hartzera ere gonbidatu dituzte.Bi talde horiekin harremanetan jartzeko bidea eman dute: sorginorratzfem@gmail.com eta norezmorez@gmail.com.


"Uda iritsi aurretik jakin nahiko nuke kontratua luzatuko didaten ala ez"

Azken urte kaskarra ahaztu du binakakoan, eta txapelketak "mesede" egin diola onartu du. 43 urte dituen arren, Asperi mezu argia bidali dio: beste urtebetez jarraitu nahi du, gutxienez.


Ganix Bidarraiko kontrabandista, harpeko saindua eta Ortzaizen erizain

Ganix Antxordoki kontrabandistak, lehen gerra karlistan, Carlos V.aren andregaiari muga pasatzen lagundu zion. Albert Parachu Bidarraiko Hargina eta Grazi Etxebehere Ortzaizeko erizaina

Bidarraitik Ortzaizera bidean bi lagun intersgarrirekin hizketan. Albert Prachurekin Bidarraiko herriari buruz, mendiak, harri-lekuak eta harpeko saindua. Grazi Etxebehererekin Ortzaize, Arrosa eta Bidarraiko erizaintza lanari buruz, herri txikien odolusteak eta atzerritik bueltan euskal erroen bila datozen bidaiariak.


N-121A errepidea asteazken eguerdian itxiko dute ordu laurden batez

Endarlatsa inguruan

Nafarroako Gobernuko Gobernuko Herrilan, Garraio eta Komunikabidetako Departamentuak jakinarazi duenez, aste honetan, egun batean bakarrik moztuko da N-121A errepidea Endarlatsa ondoan, Gipuzkoa aldean, leherketa egin behar delako.

Asteazkenean, 12:30etik 12:45era

Zehazki asteazkenea, apirilaren 30ean moztuko da errepidea, 12:30etatik 12:45era, errepideko 71,350 eta 71,650 kilometroen artean.

Txandakako pasabidea

Gainera, egunero bezala, hainbat zatitan txandakako pasabidea emanen da errepide honetako obrengatik, goizeko 8:00etatik arratsaldeko 19:00etara. Horregatik, bidai luzea dutenek A-15 autobidea erabiltzea eta bertzenaz, ordezko bideak aukeratzea aholkatu dute Nafarroako Gobernutik, baita kontuz eta seinaleak errespetatuz ibiltzea. Nafarroako errepideei buruzko informazio eguneratua topatu daiteke www.cfnavarra.es/obraspublicas web orrian edo 900 400 100 doaneko telefono zenbakian.


Bilbao BBK Live eta ARF jaialdietarako eskaintza bonuak, bihar arte

Hiru egunetarako bonoek 85 euro balio dute eta bihar izango da azken salneurri horretan bi jaialdietako hiru egunetarako txartelak erosteko.

Azkeneko egunetan Bilbao BBK Live jaialdira etortzeko baieztatu dituzten taldeak ikusita, seguru bat baino gehiago konbentzitu dutela Kobetamendiko kontzertuetara joateko. Bada, Bilboko jaialdiko eta Azkena Rock Festivaleko hiru egunetarako eskaintza bonoak erosteko epea bihar amaitzen da.

Black Sabbath eta Lynyrd Skynyrd ("Sweet Home Alabama" kanta ederraren egileak) mitikoak arituko dira Azkena Rock Festivalen, besteak beste. Gasteizko Mendizabalako zelaiak rock’n’rollak hartuko ditu ekainaren 14tik 16ra bitartean.

Uztailaren 12tik 14ra ospatuko da Bilbao BBK Live, eta dagoeneko, puntako taldeekin osatutako kartela aurkeztu dute. Radiohead eta The Cure taldeak dira, ikusmira gehien piztu dutenak. Bestalde, Noah & The Whale, Vetusta Morla, Band Of Skulls, Snow Patrol... ere arituko dira Kobetamendiko agertokietan.

85 euro balio dute bi jaialdietako eskaintza bonoek, gastuak aparte, eta kanpatzeko aukera izango da. Eusko Jaurlaritzak ateratako Kultura Bonoekin erosi daitezke.


Paula Sotillos eta Lorena Hernandez, pintura lehiako irabazleak

Fanderiako auzo elkarteak antolatutako eskualdeko pintura eta marrazki lehiaketako irabazleak aukeratu ditu dagoeneko epaimahaiak. 6-9 urte arteko mailan Paula Sotillosentzat izan da lehenengo saria, eta Haritz Aranbururentzat bigarrena. 10-14 urte artekoen mailan, berriz, Lorena Hernandezek eskuratu du lehenengo saria, eta Iraia Bermejok bigarrena.

Etzi banatuko dituzte sariak, 13:00etan, Fanderiako auzo elkartean. Lehiaketan parte hartu duten artisten lan guztiak ikusteko aukera izango da gaur elkartean bertan, 18:00etatik 19:00etara.


“Mezua duela sei hilabete berdina zen, baina egoera ez da berdina”

Komunikazioan aritua dela esan ohi du Joxerra Garziak (Legazpi, Gipuzkoa, 1953). EHUko irakasle izan da Komunikazio fakultatean, orain dela gutxi arte, eta askorentzat bertsolaritzari egindako ekapenagatik da ezaguna. Donostian bizi da Garzia, eta jubilatuta egon arren, ez da geldirik egoten. Musika ere oso maitea du, gitarrarekin bere gustoko kantuak abestea. Duela sei hilabete inguru loezinean zegoela etorri zitzaion inspirazioa, John Lennon eta Paul Mcartneyk duela 50 urte baino gehiago idatzitako Let it be abestia euskaratzeko. Bere lagun Kike Amonarrizek larunbatean hots egin zion, letra berriro irakurri zuela, eta egungo konfinamendu garai hauetarako egina dirudiela esanez. Sare sozialen bidez partekatzeko baimena eman zion, eta izandako harrerak harritu egin ditu biak.

Nola bururatu zitzaizun abestia itzultzea?

Etxean beti ibiltzen gara abesti eta musika giroan, eta bereziki Beatles zaleak gara. Nik 16 urte nituela publikatu zen Let it be, eta geroztik ezagutzen dut abestia. Hala ere, kasu honetan, itzulpena ez zen musika girotik sortu. Lo txarreko gau batean burura etorri zitzaidan, iraila aldean. Goizeko bostak aldera esnatu nintzen, abestia buruan nuela, eta let it be ordez ez etsi izan zitekeela bururatu zitzaidan. Hortik aurrera ez nuen batere lorik egin. Tarteka jaikitzen nintzen, buruz nekizkien estrofak itzultzeko, eta goizeko bederatzietarako prestatuta neukan.

Pozik geratu nintzen emaitzarekin, eta ingurukoei eta lagunei testua bidali nien, besterik gabe. Gehien harritu ninduena zera izan zen: hainbeste aldiz gustora kantatutako abesti honen mezu nagusia lagun bat kontsolatzea dela. Ordura arte erreparatu gabe nengoen. Nik egindakoa ez da hitzez hitzezko itzulpena, baina tira. Bidali nien lagun horietako bat Kike Amonarriz izan zen, eta aurreko larunbatean deitu zidan, bizitzen ari garen egoerarako oso aproposa zela esanez, eta partekatzeko baimena eskatuz. Esan nion: “nik ez badut ezer egin behar, aurrera” [barrez]. Erantzuna ikusita, ni abestera animatuko ote nintzen galdetu zidan. Sukaldean kitarrarekin grabatu eta bidali egin nion.

Nola jaso duzu arrakasta hau?

Sekulakoa izan da erantzuna. Ez nuen espero horrenbesteko zurrunbiloa sortuko zenik. Deiak eta mezuak jasotzen ari naiz, zoriontzeko eta eskerrak emateko. Norbaitek letra honekin zerbait profesionala egin nahiez gero, niregatik libre. Baina agian Lennon eta McCartneyrenekin adostu beharko du [barrez].

Ni, gainera, ez nago sare sozialetan oso sartuta. Bere garaian, jubilatu nintzenean, ikasle baten laguntzaz blog bat eta horri lotutako Twitter kontu bat ireki nuen, baina alde batera utzi nuen, hori elikatzeak eskatzen zuen lanagatik. Kike bera ere harrituta geratu da, ez baita ohikoa horrenbeste hedatzea.

Zer dela eta uste duzu izan duela horrenbesteko entzutea?

Mezua duela sei hilabete berdina zen, baina egoera ez da berdina. Hori da nire ustez gako nagusia. Oratoriaren inguruan galdetzen didatenean, aipatu ohu dut dena ez dela teknika. Mezu batek momentuko egoerara zerbait mamitsua ekartzen badu, mezu horrek ez du ikaragarrizko fintasun formala behar. Kantu hau ez nuen egoera honetarako propio idatzi, baina egoerara ondo egokitu da. Bestetik, jendea denbora pasa bila dabil. Konfinatuta egongo ez bagina, agian ez luke horrenbeste jendek irakurriko.

Honakoa ez da ingelesetik euskarara itzuli duzun lehenengo abestia

Ez. Itzultzaileei beti izan diet errespetu eta miresmen handia. Hala ere, oso esker txarreko ofizioa dela iruditzen zait, nahiz eta oso beharrezkoa izan. Ez dut bereziki gustokoa lan hori, baina kutunekoak ditudan kantuak euskaraz gustora abesteko balio dit. Gazteleratik ere itzuli izan dut baten bat. Hala ere, ez dauzkat itzulpen askorik. Hunkitu nauten abesti batzuk besterik ez ditut itzuli. Niretzako jolas pribatua da, etxean kantatzeko. Askotan ihesbide moduan balio du kitarra anplifikadorean konektatu, eta pare bat orduz kantu kutunak abesten aritzeak.

Honekin lotuta, Franco hil zen urtearen inguruan, 1975. urte inguruan, kantu eta itzulpen oso onak egiten ziren. Garai hartako jendea batzen garenean, bakoitzak bere kuadrillan kantu pribatu eta ezezagunak zituztela konturatzen naiz. Beti pentsatu izan dut ideia ona izango litzatekeela horiek biltzea, eta grabatu gabeko kantutegi bat sortzea.

Euskaraldia Etxetik dinamika abian jarri da. Parte hartzeko asmoa duzu?

Ez. Euskaraldia neuk jarritako izena da, eta ekimenaren alde nago. Aurrerapauso handia da euskararekiko jarrerak hobetzeko kanpainak egitetik euskararen erabilera sustatzeko kanpainak egitera pasatzea. Iaz oso ondo atera zen, eta komunikazioak zerikusi handia izan zuen horretan. Horren ondorioz, esango nuke “Euskaraldia” marka sortu zela, sendo sortu ere, marka argi eta garbi bat, joku handia eman dezakeena. Baina horretarako ezinbestekoa da orain arteko estrategiaren ildotik jarraitzea, unean uneko burutazio ustez pindartsuetan desbideratu gabe. Eta horixe iruditzen zait Euskaraldia Itxialdiarekin lotzea. Ez dakit zer erantzun izango duen une honetan, baina luzarora Euskaraldiaren kalterako izango dela iruditzen zait.

Nola bizitzen ari zara konfinamendua?

Ahal den neurrian, ondo. Inguruan ez daukagu kasu txarrik, eta egia esan ni oso lanpetua nenbilen bolara batean harrapatu ninduen egoera guzti honek. Alde horretatik ondo etorriko zitzaidala pentsatu nuen, aurreratzeko dauzkadanak egiteko. Hala ere, egia da ez dela erraza sormen lanean kontzentratzea egoera honetan, Whatsappa etengabe kantari dabilela. Beti topatzen dut lanean hasi baino lehen beste lan mekaniko errazagoren bat.

Euskal sortzaileentzat greba egunak dira gaur eta bihar. Zer eragin izango du egoera honek kulturan?

Eragin handia izango du kulturan eta sorkuntzan, baita beste hainbat sektoreetan ere; ostalaritzan, esaterako. Nik uste beharrezkoa dela greba hau, eta guztiz bat egiten dut honekin, bai egitasmoarekin, eta bereziki kausarekin. Politikari askori ahoa betetzen zaie kulturarekin, diskurtsoan kultura “gure oinarria” dela esaten dute, baina estutasun egoeretan lehenengo baztertzen dena kultura izaten da. Aspaldi idatzi nuen Argian artikulu bat honen harira, eta tituluak hala zioen: K + K = KK. Hau da: Kultura + krisia = kaka. Orain berdina gertatzen ari da, eta ez dakit nori dagokion honi soluzio bat ematea. Egia esan, ez naiz oso baikorra ekimenak izango duen eraginaz, baina egin beharrekoa dela iruditzen zait.

"Ez etsi" (Let it be)Bart txiokatu nuen Joxerra Garziak egindako The Beatles-en abestiaren itzulpen-moldaketa. Asko zabaldu dela Ikusita, hona Joxerrak berak (@EzaBatzen) kantatuta! Animatu eta zuek ere sareratu #EzEtsi!Oharra: Letran aldaketa bat egin da. Ikus haria. pic.twitter.com/8uZlMu0nPk— Kike Amonarriz (@KikeAmonarriz) April 19, 2020


Subiranotasuna aldarrikatzeko deia egin dute, etziko

Ezker abertzaleak, EAk eta Aralarrek bat egin dute 1512-2012 Nafarroa Bizirik egitasmoaren jaialdiarekin.

Ezker abertzaleak, Eusko Alkartasunak eta Aralarrek bat egin dute 1512-2012 Nafarroa Bizirik egitasmoak etziko antolatutako jaialdiarekin, eta subiranotasuna aldarrikatzeko deia egin dute. "Nafarroaren egungo estatusa betikotu nahi dutenek, Espainiaren menpean eroso bizi direnek, historia gezurtatu dute, konkistaren bortxa ezkutatu nahian". Alderdi horien arabera, UPNk, PPk eta PSNk "galdu egin dute historiaren bataila hori".

Horregatik, eskertu egin diote Nafarroa Bizirik egitasmoari azken hiru urteetan egin duen "lan eskerga". EAren, Aralarren eta ezker abertzalearen arabera, edonork argi du konkista indarrez egin zela. "Ordutik menperaturik egoteak hainbat ondorio ekarri ditu gure lurraldera: konkista babestu zutenen aberastea, lege arrotzen ezartzea, hizkuntz eta kultur zapalkuntza geure hizkuntza zonaka ukatzeraino, ikurrak deuseztatzea...". Alderdien arabera, historiaren gaineko eztabaidaz harago, "historiako gezurrik handienak" agerian geratu dira bosgarren mendeurren honetan.

Alderdi abertzale horien ustez, Nafarroaren azken 500 urteetako historia «menpekotasunean» oinarritu denez, "bada garaia Nafarroa demokratizatzeko". Horregatik, funtsezkotzat jo dute eztabaida etorkizunari begira jartzea. "Nafarroaren estatusaren inguruko eztabaida sozial bat ireki behar dugu, aukera berdintasunean proiektu oro egingarri izan dadin". Herria protagonista bilakatu nahirik, gizarteari dei egin diote, "Nafarroa bizirik" dagoela eta "libre" izan nahi duela aldarrika dezan. Etzi Iruñeko martxa nazionalera joateko eskatu dute.


Gorka Knörrek Lakarra eta Gorrochategui salatu ditu tuiterren haren anaia Henrike presionatzeagatik hilzorian zegoela

@GorkaKB. Veleiako epaiketa jarraitzen ari naiz. Ene anaia Henrike zenak –Euskaltzaindiako Lehendakariordea-, ostraken faltsutasuna defendatzen ari diren UPV-EHUko bi pertsonajeren presioa jasan zuen, nahiz-eta jakin atzera ezinezko minbizia zuela. Naska ematen didate. Ta pista bat ere.

Lotura honetan ikus dezakegu gertaera triste horren azalpena, Henrikek bidalitako gutuna tartean. Nire liburuan bada atal bat datu gehiagorekin.


Zinemaldiaren logoan ingelesezko SSIFF siglak nabarmentzeak polemika sortu du

Jose Luis Rebordinos Zinemaldiko zuzendaria eta Ruth Perez zuzendaritzako kidea, itxura grafiko berriaren aurkezpen ekitaldian. (Argazkia: Pablo Gomez)

Zinemaldiak bere itxura grafikoa berritu zuen maiatza hasieran, jaialdiaren logoan SSIFF (San Sebastian International Film Festival) siglak nabarmenduz. Udalbatzak, berriz ‘Donostia Zinemaldia’ marka zabaltzea onartu berri du.

EH?Bilduk aurkeztutako mozioaren alde agertu ziren udaleko alderdi guztietako zinegotziak, zinema jaialdiak euskararen eta euskal kulturaren hedapenaren alde egiten duen lana babesteko helburuarekin. Maialen Beloki Zinemaldiko zuzendariordeak, berriz, gai honen inguruan “nahaste handiak” egon direla dio.

Belokirekin eta udaleko alderdi desberdinetako zinegotziekin hitz egin du IRUTXULOKO HITZAk. Artikulu osoa biharko astekarian egongo da irakurgai.


Aurre matrikula zabaldu dute Zubikoan, joan den ikastaroan ibilitakoendako

2011-2012 ikasturtean gimnasia eta fitness ekintzetan parte hartu eta hurrengo ikasturteko zerbitzuetan parte hartzeko asmoa dutenek, izena eman dezakete kiroldegian uztailaren 28a aurretik. Aurreko ikasturteko ikasleek lehentasuna izaten dute eta horiendako dago orain zabalik aurre matrikula.


Kale borrokagatik zigortutako bi lagun absolbitu ditu Auzitegi Gorenak

Eneko Ostolazak eta Borja Oreguik aurkeztutako helegitea aintzat hartu du Auzitegi Gorenak, delitu hori egin zutenik probatzeko zantzu nahikorik ez dagoela argudiatuz.

Markinako autobus bat erretzen saiatzeagatik auzipetutako bi gazte absolbitzea erabaki du Auzitegi Gorenak, errudun direla ziurtatzeko proba nahikorik ez dagoela argudiatuz. Delitu beragatik, Auzitegi Nazionalak 4 urteko kartzela zigorra ezarri zien bi gazte horiei.

Eneko Ostolazak eta Borja Oreguik aurkeztutako helegitea aintzat hartu du Auzitegi Gorenak, delitu hori egin zutenik probatzeko zantzu nahikorik ez dagoela argudiatuz.

Auzitegi Nazionalak iragan azaroan ezarritako zigorra, beraz, bertan behera utzi du Auzitegi Gorenak. Epaileak azaldu duenez, gazteak absolbitu egin ditu, polizia egoitzetan besterik ez zutelako delitua aitortu.

Miguel Colmenero epaileak zuzendutako epaiaren arabera, Oreguik komisaldegian egindako deklarazioak "oso denbora gutxian" egin ziren. Horrez gain, Oreguik medikuei tratu txarrak jaso zituela esan ziela gogoratu du epaileak bere ebazpenean.

Epaileek azaldu dutenez, Oreguiren etxean aurkitu zuten egurrezko tiragomak, txanoak, buru-berokiak edota biserak ez lukete frogatuko gazteak erasoan parte hartu izana.

Objektu horiek ''kale borroka''ko ekintzetan parte hartu duen pertsona batek erabili ditzakeela onartu dute epaileek, baina "eguneroko erabilerarako" tresnak ere badirela gogoratu dute. "Garrantzi handiagoko datuak behar izango genituzke", gaineratu dute.

ETAren, Askatasunaren, Euskal Herritarrok alderdiaren eta SEGIren pegatinak ere aurkitu zituzten Ostolazaren etxean. Gorenaren ustez, "pentsatzeko modu baten erakusle" izan daitezke, baina ez lukete erasoan parte hartu zuela frogatuko.


Rai Bueno ipuin kontalaria

Rai Bueno ipuin kontalariak ‘Eta orduan gu han izan ginen’ ikuskizuna egingo du, urriaren 24an, 17:30ean, udal liburutegian.


Martin Ugalderi agur sentitua egin diote Hondarribian

Martin Ugalde kazetari, idazle eta euskaltzale eredugarria atzo goizean ehortzi zuten Hondarribiko hilerrian, eta haren hileta iluntzean egin zen. Elizkizunera euskalgintzako eta kulturako jendea bildu zen, eta baita erakundeetako eta alderdi politikoetako ordezkari ugari ere.


Sute txiki bat izan da Lazkaoko Jose Lasa kaleko jolas parkean

LAZKAO // Herenegun arratsaldean, 18:15a aldera, sutea sortu zen Lazkaoko Jose Lasa Kaleko haurren jolas parkean. Hango ikur den eraikin altuaren goialdera sofa zahar bat igo zuten norbaitzuek, eta su eman zioten. Berehala bizitu zen. Udaltzainek, herritarrek eta suhiltzaileek itzali zuten, minutu gutxian.


Sakanako Pilota Txapelketa aurrera

Gaurtik hasita makina bat partida jokatuko dira

Abenduko lehen asteburuan hasi zen XXX. Sakanako Pilota Txapelketa. Maila guztiak kontuan hartuta, guztira 112 pilotari lehiatzen ari dira, Sakanako ondoko klubetakoak: Olaztiko Sutegi, Altsasuko Pilotajauku, Etxarri Aranazko Gure Pilota, Arbizuko Aldabide, Lakuntza Pilota Elkartea eta Irurtzun kirol elkartea. Kategoriei dagokienez, 11 kategoriatan jokatzen ari da txapelketa: txikiak (4 biko), umeak 2 (5 biko), umeak 1 (4 biko), kimuak 2 (14 biko), kimuak 1 (9 biko), haurrak 2 (4 biko), haurrak 1 (3 biko), kadeteak 2 ( 3 biko), kadeteak 1 (2 biko), jubenilak (6 biko) eta nagusiak (2 biko).

Gabonetan astebururo jokatuko dituzte partidak, Lakuntzan, Arbizun eta Altsasun. Txapelketako finalak ilbeltzaren 20an jokatuko dira, San Saastin festetan murgilduta egongo den Lakuntzan.

Asteburuko partidak

Ostegunean, Etxarrin, 20:15ean, jubenilak:

Lima-Petriati (Etx) / Araña-Lazkoz (Etx)

Ostiralean, Olaztin, 17:30ean, kimuak:

Ulaiar-Urteaga / Olaiz-Carabias

Okiñena-Amiano / Saralegi-Munarriz

Etxeberria-Iaben / Añazko-Sao Roque

Gorka-Eduardo / Izagirre-Reparaz

Fernandez-Gonzalez / Reparaz-Saez

Rubio-Lizarraga / Mitxelena-Gastesi

Larrañaga-Aimar / Gasco-Alegre

Ostiralean, Lakuntzan, 18:00etan, txikiak eta umeak:

Gurmindo-Sarazibar (Olaz) / Apaolaza-Vergara (Lak)

Alegria-Alegria (Lak) / Beloki-Olaetxea (Irur)

Lizarraga-Etxeberria (Irur) / Etxabarri-Razkin (Arb)

Garmendia-Manjon (Arb) / Ollo-Lakuntza (Lak)

Ducar-Razkin (Arb) / Berastegi-Ganboa (Lak)

Escudero-Nagore (Irur) / Zubiria-Jokin Olarra (Arb)

Ostiralean, Etxarrin, 18:00etan, jubenilak:

Otxoa-Berastegi (Etx) / Beloki-Lizarraga (Etx)

Ansotegi-Gonzalez (Etx) / Olaetxea-Araña (Etx)

Ostiralean, Arbizun, 18:30ean, kimuak:

Aristizabal-Arretxe / Igoa-Azpeitia

Martiarena-Markina / Miteku-Maren

Leiza-Gainzarain / Lizarraga-Manjon

Ioritz-Enaitz / Zabala-Apaolaza

Abenduaren 26an, Altsasun, 12:00etan, kadeteak

Cidoncha-Agirretxe / Olabide-Alegre


Datorren aste hasieran zabalduko dute Garibai etorbidea

Berez, datorren astelehenerako bukatu behar zituzten Garibai etorbideko obrak, baina gaur goizean bertan (eguena) adierazi dute eguraldiaren laguntza beharko dutela horretarako, astelehenean brea bota beharra dutelako. Hala ere, etorbidea aste hasieran zabalduko dutela baieztatu dute. Hori bai, bien bitartean, Aretxabaleta, Eskoriatza edo Gasteizerako autobusa Nafarroa etorbidean hartzen segitu beharko da.

Itxuratuta dute dagoeneko Garibai etorbidea. Excavaciones Arrasate enpresak hormigoi botata dauka. Bihar, Cespako langileek garbitu eta guztia gertu utziko dute brea botatzeko. Eta hori datorren astearen hasieran egingo dute. Behin brea botata zabalduko dute etorbidea, “ahal bada, aste hasieran”, obrako ordezkariek esandakoaren arabera.

Autobusa, Nafarroa etorbidean

Horrek esan gura du, harik eta etorbidea itxi arte, desbideratuta segituko dutela Lurraldebusen hainbat autobusek. Adibidez, Aretxabaleta, Eskoriatza edo Gasteizerako autobusa Nafarroa etorbidean hartzen segitu beharko da, Hotel Mondragon-en aldamenean, Saiolanen parean.

Zazpi zulo

Zazpi bat zulo konpondu dituzte Garibai etorbidean. Obrako ordezkariak esandakoaren arabera, zoruaren azpian harria ez zegoen behar bezala botata. Obra-hondakinak zeuden sartuta, baina ondo landu barik. “Lehehengo urtean ondo eutsi zion, baina denborarekin, zorua egonkortzen joan den neurrian, zuloak agertu dira”, argitu dute obrako ordezkariek.


Merkatu lokala, aurrera

Lazkaoko merkataritzaren sasoia neurtzeko bilera egin zuen aurreko astean Lazkaoko Merkataritza Mahaiak. Lazkaon elkarteak, hainbat merkatarik eta udalak osatzen dute. Urteko helburuen betetze maila aztertu zuten, eta azkeneko kanpainaren balorazioa egin. Erosketa bonuen kanpainak, apirilean, iaz baino %35 partaidetza handiagoa izan du. Ekimenean sartu diren komertzioak ere gehitu dira; 59 izan dira aurten, 51 iaz.

Udazkenera begira jarri dira, orain, merkatariak. Aisiaz gozatu Lazkaon kanpaina burutuko dute, eta prestatzen hasi dira. Hiru hilean behin elkartzen da Merkataritza Mahaia.

Singular dendak herrira ekartzea izan du beste ekimen bat. Dendak bereizteko, marka sendotzeko eta norbere eredua sortzeko argibideak eman zituen Merkataritza Federazioak.

Ekintzailetza tailerra bihar

Bestetik, Lazkaoko Udalak ekintzailetzari eta auto-enpleguari buruz jardunaldi bat antolatu du, Goiekirekin eta Lanbiderekin. Bihar 09:00etan hasiko da, udaletxean, eta 3-4 ordu iraungo du. Ignacio Ruiz de Alegriak (Iragest Cogerencia) emango du.

Enpresa berria sortzerakoan kontuan hartu beharreko arloak eta pausoak azalduko ditu. Lazkaotar guztiei zuzendua da; izena eman behar da (943 08 80 80).


Tafallan senarra hil zuen emakumea absolbitu egin dute

Epamahaiak frogatutzat eman du 64 urteko emakumeak bere burua defendatzeko egin zuela. "Ezin dut oraindik sinestu", esan du Maria Pilar Marcos Rubiok.

Iaz Tafallan senarra hiltzeagatik epaitu duten 64 urteko emakumea absolbitu du gaur eguerdian herri epaimahaiak, bere burua defendatzeko egin zuela argudiatuz.

Fiskalak 11 urteko kartzela zigorra eskatu zuen, senarra nahita hil zuela esanez.

Defentsak, berriz, errugabetzeko eskatu zuen, Jose Antonio Gil Silva 77 urteko senarraren heriotza nahi gabe gertatu zelakoan.

Epaimahaiaren erabakia entzun eta berehala, pozez oihuka hasi dira emakumearen familiako kideak.

Auzipetuak epaiketaren lehen egunean deklaratu zuenez, senarrari "jipoi gehiagorik onartuko ez nuela esan nahi nion, baina ez nion minik eman nahi".

Epaia ezagutu ondoren, gertatutakoa sinesten ez duela esan du Maria Pilar Marcos Rubiok. Une honetara iritsi artekoa "amesgaiztoa" izan dela gaineratu du.

"Oraindik ezin dut gertatutakoa sinetsi, baina aurretik gertatutakoa sinestea ere zaila zen. Amesgaiztoa izan da orain artekoa", esan du hedabideen aurrean.


Sabino Ormazabal Argituz elkarteko kideak hitzaldia emango du bihar Bartzelonan. Euskal Etxean izango da, 19:45etik aurrera. David Fernandez kataluniar kazetaria izango da harekin


FLISH MOB

Zubietako FLASH MOBa egiteko astebete besterik falta ez denean, Zumaian beste entsegu bat egin eta FLISH MOBa grabatu dugu. Ez ahaztu, datorren igandean Zubietan dugu hitzordua eta gure dantzak Lurra astindu behar du.


Siriako kurduen Kobane hiriak gaur goizerako espero ditu pexmergak

Irakeko kurduen indarrek 150 kide bidali dituzte Turkiatik, eta arma astunekin YPG miliziak babestuko dituzte Estatu Islamikoaren aurka. Turkiako Atzerri ministroa: "Nahi dutenean igaro daitezke".


Euskal kulturgintzak bi eguneko greba digitalera deitu du

Ehunka kulturgilek eskatu dute apirilaren 21ean eta 22an sareetan kultur edukirik ez zabaltzeko. Gizarteak kulturgintzarekiko duen atxikimenduari buruzko gogoeta eta eztabaida eragin nahi dute.

“Zein balio ematen diogu kulturgintzari? Zer garrantzi du gure egunerokoan? Zenbat kultura kontsumitzen dugu? Ohartzen gara kulturgintzaren prekarietateaz eta lan baldintza kaxkarrez?”. Galdera horiek eta beste zenbait proposatu dituzte Euskal Herriko kulturgileek. COVID-19aren krisiaren testuinguruan hartu diren neurriek euskal kultura egoera larrian utzi duelako erabaki dute gelditzea. “Ikusi gaitzazuen desagertuko gara, entzun gaitzazuen isilduko gara”, adierazi dute kulturgintzan.eus webgunean plazaratu duten testuan. Webgune horretan dialdiari atxikitzeko aukera dago.

Gogorarazi dute osasun krisiaren ondorioz bertan behera utzi behar izan dituztela ehunka ekitaldi, eta horrek are gehiago larriagotu duela aurretik ere prekarioa zen haien egoera. Horregatik, premiazko neurriak har ditzatela eskatu diete erakunde publiko guztiei:Euskal Hirigune Elkargoari, Nafarroako Gobernuari, Eusko Jaurlaritzari, Foru Aldundiei, udalei eta bestelako erakundeei. Premiazko neurriekin batera, epe ertain-luzerako bestelako proposamenak ere plazaratzea eskatu diete.

Bestalde, Euskal Herri osoko kulturgintzaren ekosistema osatzen duten eragilei guztiei dei egin diete elkargune bat osatera, euren “gabezia eta premia larriei aurre egiteko zer egin proposatu, eztabaidatu, adostu eta gauzatzeko”.

Konfimanedu garaia gogoeta zabaltzeko une egokia izan daitekeela uste dute dialdiaren sinatzaileek, eta hori bultzatu nahi dute. Izan ere, etxean sartuta egoteak kulturara jotzera eraman du jende asko, eta horrek erakutsi du kulturaren garrantzia. Hori dela eta, zenbait galdera plazaratu nahi dituzte: “Zer gertatuko litzateke aktorerik, bertsolaririk, dantzaririk, idazlerik, eskultorerik, gidoilaririk, komikilaririk, musikaririk, margolaririk, zinemagilerik ez balego? Zer jendarte genuke antzokirik, liburutegirik... kulturgunerik gabe? Nola antolatuko genuke hezkuntza sistema sortzailerik gabe?”. Gainera, zalantza bat dute: zer gertatuko ote den konfinamendua amaitzen denean.

Greba hau birtualki baino ezingo dute egin, baina argi utzi dute konfinamendua amaitzen denean “askoz eraginkorragoak izango diren ekimenak” abiraraziko dituztela. “Oso argi dugu COVID-19ak eragindako larrialdiak kulturgintzan eragin(go) dituen kalteei ezin zaiela neurri koiunturalekin erantzun. Arestian esan dugun legez, paradigma, eredua, patroia da errotik eraldatu nahi duguna”.


SUKUNTZA, Mielmari

Iaz bezala Nafarroako Txinga Eramate Txapelketa irabazi zuen Leitzako kirolariak, bere herrian irailaren 6an. Zigako Martin Zenoz bigarren izan zen.


Dziiiisst

Edu Lartzangurenek Xabier Erkizia audioartistari berripaper honetarako egindako elkarrizketa interesgarriak frogatu dit soinu kontuetan ere ez naizela originala, urrun nabilela distintziotik. Erkiziak dioenez, hiritartutako jendeon artean autoen gurpilek euriaren gainean egiten dutena da soinurik maiteena, bakea ematen ei digu, hala erakutsi dute ikerketek.

Bada, bai, ausartuko naiz nire intimitatea biluztera: plazerik handienetakoa dut izara artean kizkurtuta kanpoko autoen hotsa aditzea, brrrrrrrr leun eta monotonoa, burua pentsamenduz husteko mantra. Eta plazera biderkatu egiten zait brrrrrrrr hori euriz bustitako asfaltoak dziiiisst bihurtzen badu: burua hustu ez ezik garbitu egiten zait, hipnotizatuta.

Zenbat aldiz ez ote genion aditu amonari ez dagoela euriarena baino soinu gozoagorik. Hala esaten zuen sukaldeko leiho ondoan jarrita, euriaren zarata maite zuela: neguan, etxeak ematen zion babesa indar guztiz sentiarazten ziolako, eta udan, kanpoko freskura ekartzen ziolako. Eta negu zein uda lurra biguntzen zuelako, sustraiak lasai haz zitezen.

Euri soinuari autoarena erantsi diogu guk. Ziur aski, gure amonei baino astun eta nekagarriagoak egiten zaizkigulako sustrai sendoak, askatasuna ez ezik lasaitasuna ematen digulako ihesaren aukerak. Gezurra dela jakin arren.


Maddi Puy eta Oihan Astigarragak Urruzunotarrak gehituz-en aipamena lortu dute

Oihan Astigarraga eta Maddi Puy

Haurtzaro Ikastolako DBH 4. mailan dauden Maddi Puy eta Oihan Astigarragak Urruzunotarrak gehituz lehiaketan bikaintasun aipamena lortu dute: Puyk Oroitzapenak lanarekin (Poesia arloko B mailan) eta Astigarragak maila berean Zergatik? lanarekin.

Aipamen horren bidez, abuztuaren 31tik irailaren 4ra bitarte Elgoibarko Aubixa aterpetxean literatura egonaldia egiteko aukera izango dute. Literatura tailerra izango dute goizetan aterpetxean eta egunean zehar bestelako ekintzetan parte hartuko dute. Horrez gain, Sagastiberri saileko liburuan argitaratuko dituzten euren lanak.

Urruzunoren jarraipena

Urruzunotarrak gehituz Urruzuno literatura lehiaketaren jarraipena da, ikasleen artean euskaraz idazteko zaletasuna indartzeko helburua duena.


Aurrekontuei eta arau subsidiarioei buruzko iritzia eman du Bergara Aurrerak prentsa aurrean

Aurrekontuei buruz, berandu onartu direla salatu du eta gastu arruntak murriztu behar direla esan du. Bestalde, arau subsidiarioetan onurarik ez dutela ikusten ere esan du Bergara Aurrerak.

Lau puntutan laburtu du Bergara Aurrerak aurrekontuekiko duen desadostasuna:

Garaia: Urteko aurrekontuak uztailaren 3an onartzea oso berandu dela dio, ordurako gastu asko eginda daudela. Horren arrazoia ez dela lur zoruaren legea dio Bergara Aurrerak, Udalak esan duen moduan, baizik Behargintzak Agorrosinerako behar zuen dirua azkar onartzea. Bergara Aurrerak proposatzen du hurrengo aurrekontuak urtarrilean onartzea.

Inbertsioak: Sarrera eta gastu arruntak parekatuta daudela esan du BAk eta horrek inbertsiotarako margen gutxi uzten duela eta aprobetxamendu urbanistikotik egin behar dutela tira gero. Proposatzen du gastu batzorde bat sortzea gastu arruntak gutxitzeko.

Epe luzerako plana: Autidoriuma, Irala kalea eta liburutegia, adibidez, datorren urteko aurrekontuetan ere sartu behar direla eta ea dirua nondik atera behar duten galdetzen du. Proposatzen du epe luzerako plan bat egitea, hamar urte ingururako, ze inbertsio egin behar diren ikusteko.

Diputazioa: Esan du Udalak laguntza gehiago eskatu behar diola Diputazioari, adibidez, Agorrosingo hurrengo fasetarako.

Arau subsidiarioak

Arau subsidiarioei buruz, berriz, Bergara Aurrerak ez du onurarik ikusten:

AHT: Bergararako inongo onurarik ez duen proiektua dela esan du eta salatu du Udalak ez duela inongo informaziorik eman. Inplikazio gehiago eta kaltetuekin berba egiteko eskatu dio Udalari.

Etxebizitzak: Zortzi urtetan 1.400 etxebizitza daudela aurreikusita eta ia 1.100 hutsik daudela esan du. Soilik jabetzako etxebizitza kultura bultzatzen dela ere salatu du eta horren barruan, prezio librekoak butzatzen direla.

Zabalotegiko errepidea: Proiektuaren aurka daudela esan dute.

Bestalde, bai aurrekontuak onartzeko osoko bilkuran eta baita arau subsidiarioen aurrerapenari egindako alegazioak onartzeko osoko bilkuran, hitza kentzea salatu zuten.


Gipuzkoako txapelketako partiduak gaur kiroldegiko frontoian

Gaur, igandea, Gipuzkoako txapelketako bi partidu jokatuko dira Hernaniko kiroldegian. Batetik Etxenike eta Elorza ariko dira Goierri taldearen aurka. Bestetik Arrieta eta Otaegi Erniope menderatzen saiatuko dira. Partiduak goizeko 11:00etatik aurrera izango dira kiroldegiko frontoian.